Сартепадаги заҳарланиш бошқа жойда кузатилмайдими? - zarnews.uz\nСартепадаги заҳарланиш бошқа жойда кузатилмайдими?\n– Самарқанд шаҳри Сартепа мавзесидаги хот-дог тайёрлаб сотиш дўконида қайд этилган оммавий заҳарланиш ҳолати бўйича мутахассисларимиз томонидан дастлабки эпидемиологик суриштирув ўтказилди, – дейди вилоят давлат санитария-эпидемиология назорат маркази бўлим мудири Азизбек Аҳроров. – Фуқаролар сабзи салат, қайнатилган колбаса, қайнатилган тухум, кетчуп ҳамда қўлбола майонез солинган хот-догни истеъмол қилиши натижасида заҳарланиш ҳолатини бошидан кечирган. Маълум бўлишича, дўконда ҳеч қандай ҳужжатларсиз ноқонуний савдо ташкил этилган бўлиб, маҳсулот сақлаш қоидаларига риоя этилмаган. Иссиқ ва совуқ сув таъминоти йўқ. Сотувчилар тиббий кўрикдан ўтмаган ва махсус кийимларсиз фаолият юритган. Бу сохта тадбиркорга энг кам иш ҳақининг беш баробари миқдорида жарима солиниб, унинг ноқонуний савдо фаолияти тўхтатилди.\nВилоят ДСЭНМ аҳоли ўртасида овқатдан заҳарланиш ҳолатининг олдини олиш мақсадида Самарқанд шаҳридаги 23 та "фаст-фуд" таомлар, жумладан, хот-дог тайёрлаб сотувчи шохобчалар фаолиятини ўрганиш давомида олтита шохобчадан 21 литр қўлбола майонез, 14 литр томат соуси, 8 килограмм сабзи салати истеъмолдан олиниб, йўқ қилинди. Юзга яқин шохобчага санитария-гигиена қоидаларига қатъий риоя қилиниши ҳақида тиббий маслаҳат ва тавсияномалар берилди.\nВилоят юқумли касалликлар шифохонасида ўткир ичак инфекциясига чалинган бемор болалар учун 300 та ўрин, катталар учун эса 50 та ўрин ажратилган. Муассасага мурожаат қилган ҳар бир бемордан олинган намуналар бактериологик, умумий клиник, иммунологик, биокимёвий, серологик, гематологик ва бошқа қатор таҳлиллардан ўтказилади. Тажрибали шифокор-мутахассислар томонидан ташхис қўйилгач, самарали даволаш ишлари олиб борилади. Шунингдек, шифохонада бир марталик ишлатиладиган тиббий жиҳоз ва дори-дармон воситалари захираси шакллантирилган.\n– Сўнгги пайтларда шифохонамизга мурожаат қилаётган беморлар орасида ботулизм касаллиги билан оғриганлар ҳам учраб туради, – дейди вилоят юқумли касалликлар шифохонаси врач-инфекционисти Лола Турсунқулова. – Сартепадаги хот-догдан оммавий заҳарланиш ҳолати бўйича 27 киши мурожаат қилган эди. Улар зудлик билан шифокорлар кўригидан ўтказилиб, лаборатория таҳлиллари олинди. Даво муолажалари амалга оширилгач, беморларга уйига жавоб бериб юборилди.\nХўш, ботулизмнинг ўзи қандай касаллик? Унинг келиб чиқишига нима сабаб бўлади? Унга чалинмаслик учун нималарга эътибор бериш керак?\n– Бу касаллик ўткир юқумли ичак касаллиги бўлиб, орқа мия ҳамда узунчоқ миянинг зарарланишига хос белгилари билан таърифланадиган овқатдан заҳарланишдир, – дейди Лола Турсунқулова. – Унинг қўзғатувчиси анаэроб бактериялар бўлиб, юртимизда ботулизмнинг бир неча тури учрайди. Оддий уй шароитида консерва маҳсулотлари тайёрлашда зарур технологик жараёнлар, санитария меъёрлари ва шахсий гигиена қоидаларига тўлиқ риоя қилинмаслиги натижасида консервадаги ботулизм споралари ўта хавфли токсинлар ишлаб чиқаради. Унга чалинган беморда ҳолсизланиш, бош оғриғи, уйқунинг бузилиши, қайт қилиш, ич кетиш каби белгилар пайдо бўлади. Энг қулай даволаш усули беморга антитоксин зардоби юборишдир. Бу касаллик ўз вақтида шифокорга мурожаат қилинса, анча енгил кечиши мумкин. Уни уй шароитида даволаб бўлмайди.\nКасалликнинг олдини олиш учун аввало, озиқ-овқат маҳсулотларини ташиш, сақлаш ва тайёрлашда санитария-гигиена қоидаларига амал қилиш лозим. Шунингдек, уй шароитида помидор, бодринг, бақлажон икраси каби консерва тайёрлаш тавсия этилмайди. Кўча-кўйда, ноқонуний савдо расталарида сотилаётган консерваларни харид қилмаслик керак.


UzPFL :: Лицензиялашда ҳал қилувчи палла: клубларда ҳамон қандай камчиликлар бор?\nОФК мазкур масалага жиддий эътибор қаратади. Уч клубимизда бу борада муаммо мавжуд. “Бухоро” клуби қарздорлик бўйича муаммоларни 90 фоизга ҳал қилишга эришди ва яна икки иш устида ишлаши лозим. Владимир Бубаня эса “Сурхон” билан яна худди ўтган йилги сценарий асосида хайрлашди. Клуб яна футболчи олдидаги қарздорликни ёпиши ва қишки трансфер ойнаси ёпилиши эҳтимолини бартараф қилиши лозим. Аммо “Навбаҳор” клубида вазият оғир. Клубнинг Алексей Беленков, Андрей Канчелскис каби мутахассислар олдида қарзи бор. Бу муаммо бартараф қилинмагунига қадар, “Навбаҳор” халқаро майдонда тўп сура олмайди. Ачинарли томони шундаки, “Навбаҳор лочинлари” футбол клуби қолган барча мезонлар бўйича ОФК талабига тўлиқ жавоб беради.


Алмазбек Атамбаев: Қирғизистонда бизнес умуман ўзгаради – у энг ҳимояланган бўлади\n18:06 / 21.12.2016\n«Мен жуда ҳам ўжар инсонман ва ўз мақсадимга эришдим: тегишли қонунлар қабул қилинади, ҳамда Қирғизистонда бизнес умуман ўзгаради – у энг ҳимояланган бўлади», - дея бугун маълум қилди Қирғизистон президенти Алмазбек Атамбаев Ҳиндистондаги бизнес-форумда.\n«Менинг орзуим – бизнес худди Европадагидек бўлиши керак. Инсон бой бўлгани сари, мамлакат ҳам бойиб бораверади», - дея ҳисоблайди давлат раҳбари.\nУнинг сўзларига кўра, Конституция бўйича 11 декабрь куни ўтказилган референдумда қабул қилинган ислоҳотлардан бири ишбилармонни фақатгина солиқ инспекцияси текширишини кўзда тутади.\n«Бугун Қирғизистон ва Марказий Осиёда ишбилармонларни ҳамма текширади – солиқ идораси ҳам, прокуратура ҳам… Эндиликда прокуратурадан терговни олиб қўйишди, ИИВнинг 5-бошқармасини тарқатиб юборишди. У бизнесни таҳликага қўйиш билан банд бўлган. Коррупцияга қарши хизмат фақат амалдорлар билан шуғулланади, солиқ идораси эса – ишбилармонлар билан», - дея қўшимча қилган Алмазбек Атамбаев.\nЭслатиб ўтамиз, Қирғизистон президенти Ҳиндистонга 18 декабрь куни давлат ташрифи билан келди. Унинг доирасида Ҳиндистон раҳбари Пранаб Кумир Мукержи ва бош вазир Нарендра Моди билан учрашувлар ўтказилди.


Саркози Эрон Ташқи ишлар вазирини қабул қилади\n28 ноябр 2020, Тошкент вақти: 14:15\nФранция президенти Николя Саркози чоршанба куни Парижда Эрон Ташқи ишлар вазири Манучеҳр Муттақий билан учрашади.\nБу учрашувда Франция раҳбари Муттақий билан Теҳрон ядровий дастури юзасидан халқаро сўзлашувларни қайта бошлаш имкониятларини муҳокама этади.\nБМТ Хавфсизлик кенгашининг доимий беш аъзоси ва Германия Эронни ўз ядровий дастуридан воз кечишга кўндиришга ҳаракат қилиб келмоқда.\nҒарб давлатлари Теҳронни ядровий қуролга эгалик қилишга уринаётганликда айбламоқда. Эрон эса ўз дастури тинчлик мақсадларига йўналтирилганини таъкидлаб келади.\nБМТ Хавфсизлик кенгаши ядровий дастурдан воз кечишни истамаётган Теҳронга нисбатан санкциялар жорий этган.


Huawei P20 – дунёдаги энг қудратли фантастик смартфон бўлади - Terabayt.Uz\nHuawei P20 – дунёдаги энг қудратли фантастик смартфон бўлади\n2017 йилнинг иккинчи ярмида Huawei корпорацияси ўзининг саккиз ядроли флагман процессори – HiSilicon Kirin 970 моделини тақдим этган эди. У «сунъий онг» тизимини таъминлаш учун NPU нейрон сопроцессорига ва бир қатор фойдали хусусиятларга эга. Ҳозирга келиб, хитойлик компания ўзининг Mate 10, Mate 10 Pro ва Honor V10 смартфонларига мана шу чипни жойлаган.\nУшбу корпорация энди жорий йилда Huawei P20 смартфонини намойиш этишни режалаштирган. Бу флагман 40 мегапикселли, учта объективли асосий камерага ва бир қатор инновацион технологияларга эга.\nКуни кеча интернетга чиққан маълумотларга қараганда, Huawei P20 дунёдаги энг қудратли процессор базасида ишлайдиган бақувват смартфон бўлади. Бу ерда гап янги, ҳали тақдим этилмаган Kirin 975 чипсети ҳақида кетяпти. Хабарларга кўра, у олдинги «авлод»и – Kirin 970 процессоридан ҳам 20–25 фоизга кучлироқ бўлади. Бундан ташқари, ишлаб чиқарувчи ўзининг Kirin 975 чипсетига смартфондаги уч модулли камеранинг фаолиятини тўлақонли уйғунлаштирувчи махсус қўшимча ҳам қўшиш ниятида.\nHuawei P20 смартфони учта объективли асосий камера билан жиҳозланган жаҳондаги илк мобил қурилма бўлаётганидан хабарингиз бор. Шунингдек, у камерасининг 4 каррали оптик зумга эгалиги билан ҳам мақтанса арзийди. Дунёдаги энг бақувват Kirin 975 процессори билан эса бу флагман шунчаки фантастик смартфонга айланиши кутилмоқда.\nДастлабки маълумотларга кўра, Huawei P20 модели томонлари ўзаро 18:9 нисбатда бўлган ромсиз дисплейга эга. Экраннинг остида бармоқ изи сканери жойлашади, гаджетнинг тезкор ва доимий хотирасиниг ҳажми тегишлича 6 ҳамда 64 гигабайтни ташкил этади. Уч сенсорли асосий камераси 40, селфи-камераси эса 24 мегапикселли. Бу флагманнинг расмий тақдимоти февралнинг охирида, MWC 2018 кўргазмаси доирасида бўлиб ўтиши кутилмоқда.\nЎҚИНГ: Huawei’нинг навбатдаги флагмани уч хил талқинда чиқади ва у P11 эмас экан!\n#андроид смартфон #Huawei P20 #Kirin 975


“Қурбонлик-2022" бошланди “Қурбонлик-2022" бошланди - Qurbonlik\nМақсадимиз ихлосли халқимиз ҳаётига мустахкам ўрнашган қурбонлик, ақиқа, назр қурбонлик ва бошқа жонлиқ сўйиш тадбирларини бошидан охиригача шариатимиз қонунлари ва гигиена меъёрларига амал қилган ҳолда ташкиллаштириш.\nҚурбонлик тўловини нақд пулда қилмоқчи бўлсангиз - Аксу ресторани (Чилонзор Филиалига) ташриф буюринг!\nТўловни Пластик карта (Payme, Click ва бошқ.) орқали қилмоқчи бўлсангиз, қуйидаги ҳавола орқали ўтишингиз мумкин:\nҚорамол қурбонлик қилиш\nОддий кунларда, уйда мол гўшти истеъмол қиладиганлар, қурбонлик учун қорамолга ҳиссадор бўлишлари афзал. Сабаби, қўй гўштига ўрганмаган оила аъзолари учун қурбонлик байрамининг байрам эканлиги унутилади. Энди улар бир неча ой давомида қўй гўштини ейишига тўғри келади. Байрамни яқинларингиз учун азага айлантирманг!\nҚурбонликда қорамолга ҳиссадор бўлсангиз ҳам, қурбонлик амалини бажарган бўласиз.\nМурожаат учун тел: +998901220070\nТелеграм каналимиз : t.me/qurbonlik_uz


Ричард Бах. Оқчарлоқ Жонатан Ливингстон (ривоят қисса) | www.ziyouz.uz\nБош саҳифа Жаҳон насри онлайн антологиясиРичард Бах (1936; АҚШ)Ричард Бах. Оқчарлоқ Жонатан Ливингстон (ривоят қисса)\nРичард Бах. Оқчарлоқ Жонатан Ливингстон (ривоят қисса)\nБироқ Жонатан Ливингстон исмли Оқчарлоқ тўдада йўқ эди. У машқ қиларди — бошқалардан олисда, ёлғиз ўзи, қайиқдан ва қирғоқдан жуда баландда парвоз этарди. Осмонга юз фут юксалиб, пардали панжаларини бўш қўйди, тумшуғини кўтарди ва бутун кучини йиғиб қанотларини эгди, жуда қаттиқ оғриққа чидаб уларни ёй шаклига келтирди. Қанотларни бундай шаклга келтириш, унинг фикрича, парвозни имкон қадар секинлатиши лозим эди. Ва Жонатан ҳавода тобора секин ва секин сирғанди. Қулоғига урилаётган шовуллаган товуш эшитилар-ешитилмас шивирлашга айланди ва тубанда океан муаллақ қотди. Кўзларини қисиб, зўр бериб диққатини жамлаганча Жонатан нафасини ичига ютди. Яна… биргина… бир… дюйм… бирдан… бу… эгри… Унинг парлари титради, чувалашди, у тезликни буткул йўқотиб қўйди, чалқанчасига ағдарилиб кетди ва пастга қулади.\nБироқ, айни дамда Оқчарлоқ Жонатан Ливингстонга уят ҳисси бегона эди. У тағин, жуда қаттиқ оғриса-да, қанотларини эгик шаклга келтирди — секинлик билан, оҳиста сирғалди ва машқи тағин муваффақиятсиз чиқди. У машқни такрорлайверди. Чунки, у оддий қушлардан эмас эди.\nАксар оқчарлоқлар учишнинг жўнгина қоидалари билан қаноатланади, жиддийроқ парвоз қилишни ўрганишга ўзларини уринтириб ўтирмайди. Қирғоқдан озиққача учиб бориб учиб қайтилса — шунинг ўзи кифоя улар учун. Кўпчиликка парвоз эмас, фақат озуқанинг ўзи зарур, холос. Бироқ, Жонатан Ливингстон отлиқ Оқчарлоқ учун муҳими парвоз. Озуқа эса — бу шунчаки… Чунки, дунёда Жонатан барчасидан учишни яхши кўради.\nНиҳоят, жиққа ҳўл бўлган Жонатаннинг миясидан шундай фикр кечди: бу ҳолатдан чиқишнинг бирдан-бир йўли қанотлар ҳаракатини вақтида тўхтата билиш — эллик милгача елдай учиб кейин қанотларни бир зайлда ҳаракатсиз тутиш.\nЖонатан ҳушига келганида қош қорайиб қолган, у ой шуъласида йилтиллаб ётган денгиз бетида қалқиб сузиб юрарди. Жиққа ҳўл қанотлар қўрғошиндан қуюлгандай эди. Бироқ, шафқатсиз мағлубият уни бундан-да ортиқ эзарди. Жонатан умидланди, бошига тушган шу кўргуликнинг ўзи уни сув қаърига тортиб кетиши учун етарли бўлар. Шу билан барчаси барҳам топса, кошкийди.\nEнди Тўдага — оқчарлоқлар қаторига қўшилиб, улар каби яшашга қарор қилганидан вужудида енгилликни ҳис этди. Бу қарори билан у учиш илмини эгаллашга ўзини тобе қилиб қўйган Кучга боғланган ришталарни узган эди. Шу тариқа, курашлардан ҳам, мағлубият аламларидан ҳам бирйўла қутилган эди. Ўйламай, бош қотирмай шунчаки яшаш истаги, тун қўйнида узоқ қирғоқ ортида жилваланган гулханга талпиниб жимгина учиш унга ҳузур бағишлади.\n— Бироқ шундай бўлгани яхши! — ўйлади у. — Тўлин ой, қирғоқдаги гулханлар, жимирлаган сув бетида йўл кўрсатиб—белги бериб турган шуълалар… Тинч-осуда, хотиржам… Жуда яхши!\nБошида шамолнинг ваҳимали гувиллаши… Соатига етмиш мил, тўқсон, бир юз йигирма… Тезлик мунтазам ошиб бораётир! Соатига бир юз қирқ милга етди, босим эса, ёйилган қанотлари билан соатига етмиш мил учгандагига қараганда, беҳисоб даражада суст; қанотларининг учини билинар-билинмас ҳаракатлантиргани шиддатли шўнғишдан чиқиб олишига кифоя қилди ва у ой ёғдусида мисоли замбаракнинг кулранг ўқидай тўлқинлар узра учиб ўтди.\nЖонатан, шамолдан аяб, кўзларини қисди. Кўзлари бир чизиқдай энсиз тирқишга айланди. У мамнун эди. Соатига бир юз эллик мил! Ва яна бошқарувни йўқотмаган ҳолда! Агар икки минг эмас, беш минг футга кўтарилса-чи… Қизиқ, унда тезлик қанақа бўларкан…\nБундан атиги бир неча дақиқа олдинги аҳду қарори унут бўлган, шиддатли шамолда тўзғиб учиб кетган эди. Жонатан ўзига берган ваъдасини бузди, бироқ ўзини айбдор ҳис этмади. Бундай ваъдалар кундалик оддий ҳаёт тарзига кўникиб кетганлар учун қандайдир аҳамият касб этар, эҳтимол. Бироқ билими ва уқуви билан фавқулодда ҳодисаларни англаб етадиганлар учун — аҳамиятсиз.\nУ қанотининг учидаги биргина пат бир дюмга жойидан қўзғатилганда вужуди катта тезликда ҳавода эгри чизиқли йўл ҳосил қилиб бир текис учишини билиб олди. Бироқ Жонатан буни тушуниб олгунга қадар бошқа бир қалтис хавфни — агар шундай тезликда учаётиб биттадан ортиқ патни жойидан қўзғатса, танаси милтиқдан отилган ўқдай буралиб-айланиб чирпирак бўлиб кетишини англаб етган эди… Шундай қилиб, Жонатан юксак парвоз санъатининг сир-асрорларини эгаллаган Ердаги биринчи оқчарлоқ бўлди.\nЖонатан соҳилда дам олаётган Тўдага келиб қўшилганида тун ярмидан оққан эди. У ҳолдан тойди, боши айланди, бироқ ўзидан мамнун кайфиятда қўнишдан олдин соҳил устидан кенг доира ҳосил қилиб, ерга тушгунча эса бир карра чархпалак ясаб, кейин қўнди. «Уларга бунинг ҳаммасини айтиб берсам, улар бу Кашфиётларни эшитса, бошлари осмонга етгудай хурсанд бўлишади, — деб ўйлади Жонатан. — Энди ҳаёт жуда қизиқарли бўлади! Авваллари зерикарли майда ташвишларда — қирғоқдан кемага, кемадан қирғоққа учиб-қўниб умр ўтарди, энди парвознинг мазмуни ўзгача бўлади, энди учишда катта мақсад бўлади!»\n— Оқчарлоқ Жонатан Ливингстон! — давом этди ўша оҳангда жамоа Раиси. — Ўртага ўт, қилмишларинг учун таъна-дашномларни эшит, Тўдадаги биродарларинг гувоҳ бўлишсин бунинг барисига…\n— … зотан, сен йўл қўйган мислсиз беандишалик ва масъулиятсизлик Оқчарлоқлар Жамоасининг юксак ахлоқий анъаналарини оёқ ости қилиш билан баробарки, шу боис, сен шармандаю шармсор этилишга лойиқсан…\n— … ва сен — Оқчарлоқ Жонатан Ливингстон — бир кун келиб масъулиятсизлик қандай оқибатларга дучор этишини англаб етасан. Бизга ҳаёт моҳиятини англашга уриниш буюрилмаган. Фақат бир нарса аён: бу дунёга биз ризқимизни топиб ейиш ва шунинг эвазига имкон борича узоқроқ умр кўриш учун келганмиз, холос.\n— Беандишалик дейсизми?! — хитоб қилди у. — Сизларга нима бўлди, биродарлар?! Ҳаётнинг моҳиятини тушунишга уриниш, катта мақсадларга олиб борадиган йўлларни излаш — ахир, бунинг нимаси беандишалик? Ўзингни бу олижаноб ишларга бағишлаш — масъулиятни тўла ҳис этиш-ку! Ахир, биз ҳозиргача нимани тушуниб етдик — балиқнинг ичак-чавоғини талашиб минглаб йилларни бой бердик… Энди бизда ибтидомизни — нима учун яшаётганимизни англаш имконияти пайдо бўлди. Кашф этиш, тушуниш, озод бўлиш имконияти! Менга бир мартагина имкон беринг, нима топганимни кўрсатишга изн сўрайман…\nКун оша Жонатаннинг билими ортиб борди. У катта тезликда шўнғишни ўрганиб олгач, ўн футлар сув остида тўда-тўда бўлиб сузадиган камёб ва жуда хуштаъм балиқларни овлай бошлади. Энди унинг тирикчилик ғамида балиқчи кемаларга учиб-қўниб юришига, моғорлаган, ивиб кетган нон бўлакларига эҳтиёжи қолмаган эди. У энди, йўлидан адашмай, учаётиб ҳам ухлаб олишга ўрганди. Бунда унга тунда қуруқликдан эсадиган енгил шабада қўл келади, кун ботгандан тонг отгунга қадар юзлаб мил масофани шу зайл босиб ўтади. Жонатан қуюқ денгиз тумани орасида учишда ҳам ўзининг ички назорат тартибини сақлай билди, мунтазам юқорилаб парвоз этиб тумандан тепага — шаффоф осмонга кўтарила билди… бу пайт бошқа барча оқчарлоқлар ер бағирлаб ўтирар ва уларнинг кўрган-билгани фақат ёмғиру рутубатли ғира-шира қоронғулик эди. Юксак-юксакларда елдай учган Жонатан эса қирғоқдан узоқларга — қуруқликнинг ичкарисига кириб борар, бу жойларда турли-туман ҳашаротлар — мазали озуқалар сероб эди.\n— Жуда зўр-ку! Хўш, сизлар ким бўласизлар?\n— Жонатан, эсон-омон қўниш насиб этсин!\n«Янги уфқлар, янги муаммолар, — ўйлади Жонатан. — Нега қушлар бу қадар оз? Ахир, Осмонда гала-гала оқчарлоқлар бўлиши керак-ку! Нимадан толиқдим — мен негадир жуда қаттиқ чарчабман… Ахир, оқчарлоқлар Фалакка чиққанда толиқмаслиги керак-ку. Уйқулари ҳам келмайди, дейишарди.»\nҚизиқ, бу ҳақда қаерда эшитган эди? Ердаги ҳаёти унинг хотирасидан буткул фаромуш бўлган, ўчиб кетган. Шубҳасиз, Ер унинг кўп нарсани ўрганиб билган макони, билиб олганлари энди ўзиники. Бироқ ўтган воқеаларнинг тафсилотлари ёдида қолмаган — улар бирор-бир аҳамиятга эга ҳам эмас. Ёдида узуқ-юлуқ қолгани оқчарлоқларнинг озуқа талашиб тортқилашганлари-ю, ўзининг Қувғиндига айлангани…\nЖонатан ўзи вояга етган муҳитни ҳечам эсламасди. Ўша муҳитда оқчарлоқлар Тўдаси — жонзотлар жамоаси истиқомат қиларди. Улар кўзлари очилишини ва парвоз завқини кўришни мутлақо исташмас, шу боис, ўз қанотларини қорин тўйғизадиган ва озуқа учун талашиб-тортишадиган бир воситага айлантириб олишган эди… Бироқ гоҳи-гоҳида улар бехосдан Жонатаннинг ёдига тушиб қоларди.\n— Нега биз бу ерда камчиликмиз? Ахир, у ёқда — мен келган ёқда…\n— … беҳисоб — минг-минглаб оқчарлоқлар бор эди, демоқчисан, тушундим. — Салливен бошини сермади. — Менинг жавобим шундай: сен — камёб қушлар сирасидансан, сендайлар, нари борганда, миллиондан битта. Биз қандай бўлсак шундайлигимизча, қаердан келганимизни унутиб ва қаерга кетаётганимизнинг ҳеч бир ташвишини тортмай бир оламдан бошқасига учиб ўтаверамиз. Биз шунчаки ўтаётган лаҳзалар билан қаноат қилиб яшаймиз. Сен тасаввур қиласанми: яшашдан мақсад — қорин тўйғазиш, озуқа талашиб жанжаллашиш ёки Тўдага ҳоким бўламан деб куйиб-пишишдан иборат эмаслигини англаб етиш учун ҳар қайсимиз нечта умрни яшаб кўришимиз лозим бўларкан?.. Минглаб умрни, Жон, ўн минглаб умрни. Шундан кейин эса дунёда комиллик деган тушунча ҳам борлигини фаҳмлашимиз лозим бўлади. Бунга яна неча юзлаб умрлар керак. Яна юзлаб умрлар эса, ҳаёт мазмуни — комиллик йўлидаги изланишларга сарфланади; бизнинг ҳар биримизнинг вазифамиз — ботинимизда комилликка хос фазилатларни тарбиялаш ва айни пайтда, туриш-турмушимизни, хатти-ҳаракатларимизни ҳам шу мақсадга уйғунлаштириб бормоқдан иборат. Тирикликнинг барча босқичларида битта қонун устувор: кейинги оламга биз шу ерда — бу оламда орттирган илмимиз воситасидагина кириб бора оламиз. Агар биз авомлигимизча қолсак ва билимимизнинг саёзлигига бефарқ бўлсак — кейинги оламимиз ҳозиргисидан ҳеч қандай фарқ қилмайди, жамики тўсиқлар йўлимиз устида яна кўндаланг бўлиб тураверади ва ўзимиз тағин қўрғошиндай оғир қанотларимизни судраб ўша тўсиқлардан ўтишга барибир мажбур бўламиз.\nЯна бир марта… Яна… Ва ниҳоят:\n— Устоз Чианг… — бироз ҳаяжонли оҳангда Жонатан Улуғ Устозга мурожаат қилди.\n— Устоз Чианг, бу олам… ҳар қалай, Осмону Фалак эмас-ку, тўғрими?\n— Мен… ҳа, мен тезликни яхши кўраман, — деди Жонатан бироз ийманиб, бироқ Улуғ Устоз ўзининг санъатига эътибор қаратганидан хийла ғурурланди.\n— Хоҳлаган маконга бориш ва исталган замонга кўчиб ўтиш мумкин, — жавоб қилди Улуғ Устоз. — Ҳаммаси сенинг танловингга боғлиқ: қаерда ҳозир бўлишни ният қилган бўлсанг, ўша жойда пайдо бўласан. Шу тариқа, макон ва замонда саёҳат қилиб, мен ўзим истаган барча жойларда хоҳлаган вақтимда ҳозир бўлдим.\n— Қизиқ, — дея давом этди у. — саёҳатни афзал кўриб комилликка интилишни рад этган оқчарлоқлар ҳеч бир манзилга боролмайди, чунки ҳаракатлари жуда суст уларнинг. Аксинча, маконда у ёқдан бу ёққа учиб-қўниб юришдан воз кечиш эвазига комилликка эришиш йўлини танлаганлар кўз очиб юмгунча фурсатда ўзлари хоҳлаган жойда бўла олишади. Демак, Жонатан, ёдингда тут: Фалак макон ва замонда мавжуд аллақандай жой эмас, зеро, бунда жой ва вақт ҳеч қандай аҳамиятга эга эмас. Фалак — бу…\n— Хоҳлайман. Қачон бошлаймиз?\n— Эътиқоднинг бунга алоқаси йўқ, — дея такрорлашдан чарчамасди Чианг, — уни ёдингдан чиқар. Шунчаки парвоз қилганингда ҳам биргина эътиқоднинг ўзи билан узоққа боролмайсан… Бу амалда қандай қилинишини билишинг шарт. Шунинг учун, кел, яна бир марта уриниб кўрамиз…\n— Хайрият, ниҳоят мақсадни англаб етдинг, — деди Чианг, — бироқ онгингни бошқариш устида яна бироз шуғуллансанг ёмон бўлмасди…\n— Албатта, Жон, амалга ошиши табиий, — деди Чианг. — Нима қилаётганингни билиб, тушуниб қилсанг, доимо амалга ошади. Энди онгни бошқариш ва назоратни машқ қиламиз…\n— Мен бу жойда ҳали янгиман, мен энди бошлаяпман… Ҳали мен сизлардан кўп нарсани ўрганишим керак.\n— Хайр, омон бўл Жон.\n— Хайр, Салли. Биз ҳали учрашамиз.\nОқчарлоқ Флетчер Линд ҳали жуда ёш эди, бироқ шунга қарамай ўзининг Тўдаси бошқа бирор-бир Тўда ҳеч қачон қилмайдиган ўта қўпол ва адолатсиз қарорга қўл урганини биларди.\n«Менга барибир, хоҳлаганча жаврайверишсин, — деб ўйларди у Узоқ Қоялар томон йўл оларкан; ичидан тошиб келган ғазабдан кўзлари хира тортарди. — Парвоз — бу шунчаки қанотларни қоқиш дегани эмас-ку, у ёқдан-бу ёққа учиб-қўнишмас ахир, худди… худди… аллақандай пашшага ўхшаб! Шу ҳам баҳона бўлдию — Оқсоқолнинг теварагидан чарх уриб айланиб учганмишман! Мен, ахир, шунчаки бир ҳазил учун… Мана, эвазига беришган туҳфалари — Қувғин! Кўзлари очиқ басирлар! Мияларини моғор босган — ҳеч ниманинг фаҳмига боришмайди! Наҳотки чинакам парвозни ўргансалар олдиларида нақадар кенг имкониятлар очилишини бир дақиқа ўйлаб кўрмайдилар.\nНе бўлса бўлар — менга энди барибир. Нима хаёлга боришса боришаверсин. Мен ҳали уларга кўрсатиб қўяман! Ҳали улар кўзлари мошдай очилиб учишимни, чинакам парвоз нималигини кўришади. Қонундан ташқари, дейишдими?.. Яхши, ташқарида бўлсак бўла қолайлик, агар шу билан кўнгиллари жойига тушса… Бироқ улар бунинг учун афсусланишади, ў-ҳў, ҳали жуда қаттиқ афсусланишади!..»\nШунда у қандайдир овозни эшитди, бу овоз унинг ботинидан келаётган эди. Ғоятда сокин мулойим овоз эди… Бироқ барибир кутилмаган бу овоздан Флетчер саросималаниб ҳавода гўё кўз илғамайдиган тўсиққа урилгандай титраб кетди.\n— Келишдик, Флетч, — нурли мавжудотнинг овозидан меҳр-муҳаббат ёғиларди, — демак, машғулотни тўғрига парвоз қилиш санъатини машқ қилишдан бошлаймиз…\n— … саккиз… тўққиз… ўн… Жонатан, қара, тезликни йўқотаяпман… ўн бир… мен худди сендай… аниқ айланишга эриш… ўн икки… афсус, қурбим фақат… ўн уч… бу — сўнгги уч айланиш… сиз… ўн тўрт… а-а-а!!!\nҲар гал муваффақиятсизликка учраганда Флетчернинг фиғони фалакка чиқарди. Унинг назарида юқори нуқтадан қулаб тушиш, қуйига чирпирак бўлиб кетишдан ортиқ фожеа йўқ эди. Бу сафар, устозидан юз футлар қуйида у шармандали ағнаб кетишдан ўзини зўрға ўнглаб олди. Ҳаводан тўйиб симирди ва кўтарилиб устозига тенглашди.\n— Кел-чи, биргаликда — бир бўғин бўлиб машқ қилайлик. Шўнғишдан чиқишга — бир текис ва енгил чиқишга диққатингни қарат…\nОрадан уч ой ўтди. Жонатаннинг шогирдлари яна олтитага кўпайди. Олтови ҳам Қувғиндилар эди ва барчаси ғаройиб янги ғояга — парвоз қувончини ҳис этиш учун учишга беҳад интиёқманд эди…\n— Ҳар биримизда Буюк Оқчарлоқ ғояси мужассам — бу ҳар қандай тўсиқлардан холи мутлақ озодлик ғояси. Шунинг учун ҳам парвозда аниқлик ва мукаммалликка эришиш — ботинимиздаги ҳақиқий моҳиятни кашф этиш ва намоён қилиш йўлидаги илк қадам. Бу йўлда тўсиқ бўладиган нарсалардан халос бўлиш зарур. Катта тезликда учиш, тезликни меъёрида сақлаш, юксак парвоз сирларини эгаллаш — машқларнинг муҳим жиҳати шунда…\n… Кундузги машқлардан толиққан шогирдлари бу пайт мизғий бошлашарди. Уларга амалий машғулотлар хуш келар — тезликнинг завқи қизиқтирар, ҳар бир навбатдаги машғулот илмга бўлган чанқоқликни қондирарди. Бироқ улардан бирортаси, ҳатто Оқчарлоқ Флетчер Линд ҳам, ҳали фикрий парвоз реалликларини англаб етмаган эди. Улар ҳали фикр, ғоя парвози шамол ва қанотлар парвози каби реаллик эканини тасаввур қила олишмасди.\n— Вужудингиз — бир қанотингиз учидан иккинчисининг учигача, — дея қайта-қайта такрорларди Жонатан, — бу сизнинг муайян шаклда мужассамлашган, кўзингизга яққол кўринадиган ўз тафаккурингиздир. Фикрингизга банд соладиган занжирларни узинг ва шунда сиз вужудингизни банд этган занжирлардан ҳам қутуласиз…\nБироқ бу сўзларга у қанчалик маъно ва қувват жо этмасин, шогирдларига сеҳрли эртакдай туюларди. Айни дамларда улар ухлашга ва ором олишга муштоқ бўлишарди…\nЎша куни тонг палласи мағрибдан улар — саккиз нафар оқчарлоқ қўшалоқ ромб шаклида қанотларининг учларини бир-бирига текизган ҳолатда яхлит саф — бир бўғин бўлиб учиб келишди. Соатига бир юз ўттиз мил тезликда одатда Тўданинг умумий мажлиси ўтадиган қирғоқ устидан учиб ўтишди: Жонатан — олдда, Флетчер — унинг ўнг тарафида бир текис сузиб, Генри Кевин эса шамолни мардона енгиб ва парвознинг умумий маромини бузмай чапда келарди. Кейин бир текис ҳаракатланиб, ўнгга энгашиб учишди… яхлит сафга тизилишди… панжаларини тепага кўтаришиб ағдарилишди… яна ипга тизилган мунчоқдай бир текис сафланишди, шамол эса уларнинг қанотларига шафқатсиз уриларди.\n— Хўш, — деди у мийиғида кулиб, — таҳлилни шундан бошласак: ҳаммаларингиз сафдаги ўз ўринларингизни бироз кечикиб эгаллаяпсизлар.\nШу лаҳзада айни бир фикр яшин тезлигида Тўдадагиларнинг хаёлидан кечди: ахир, бу қушларнинг бариси — Қувғиндилар-ку! Бу етмагандай, қайтиб келишибди-я! Бироқ бу… бундай бўлиши мумкин эмас! Флетчер жанжал бўлишидан беҳуда хавотирланган экан — Тўда эсанкираб қолган эди.\n— Хўш, нима бўпти Қувғиндилар бўлса, албатта, Қувғиндилар, бироқ улар бундай учишни қаерда ўрганишган экан?\nЖонатан шогирдлари билан қайтиб келганидан сўнг орадан бир ой ўтиб шундай воқеа рўй берди — таомилни бузган биринчи оқчарлоқ Тўдадан ажралиб чиқди ва учишни ўрганиш иштиёқи борлигини изҳор этди. Бу Терренс Лоуелл исмли оқчарлоқ бўлиб, саркашлиги учун ўша куниёқ Қувғинга ҳукм этилди ва… Жонатан уни саккизинчи шогирд сифатида сафга қабул қилди.\nEртаси тунда Керк Мейнард исмли оқчарлоқ ҳам Тўдани тарк этди. У оқсоқланиб, қумда зўрға судралар, ўнг қаноти эса ҳаракатсиз осилиб қолган эди. Шу алпозда келиб у Жонатаннинг оёқлари остига йиқилди ва жон таслим этаётгандай ҳирқироқ товушда:\n— Йўқ, сен билмайсан, менинг қанотим… У менга бўйсунмайди, уни мен қимирлатолмайман.\n— Худди сен каби парвоз қилишни қандай қилиб ўрганишимиз мумкин? — сўради яна бир овоз тўдадан. — Сен — Яратганнинг иноятига мушарраф бўлган хос қушсан, қолган жамики қушлардан аълосан…\n— Хўш, сен нима деб ўйлайсан, Флетч! Биз ўз замонимиздан шунчалик ўзиб кетганмизми?\nОрадан атиги бир ҳафта ўтиб, фалокат рўй берди. Флетчер ёшлар гуруҳига катта тезликда учиш усулини ўргатаётган эди. У етти минг футлар баландликдан бошлаган шўнғишдан энди чиқаётган — жуда катта тезликда учиб келаётганда қирғоқдан энди қанот чиқарган бир палопон онасини йўқлаб чирқиллаганча йўлига кўндаланг бўлди. Тўқнашувга саноқли сониялар қолган бир вазиятда Оқчарлоқ Флетчер Линд кескин бурилиб, ўзини чапга олди. Чап тарафда эса… рангдор тош қоя девордай қад ростлаб турарди.\nУнинг кўзига бу қоя ўзга оламга кириладиган каттакон метин дарвозага ўхшаб кўринди. Даҳшат рўй берди, беҳушлик… ва нафасни бўғадиган даражадаги зулмат… Кейин эса нотаниш осмонда оромбахш ҳолат… хотиралар, беҳушлик… яна хотиралар ва тағин—беҳушлик. Даҳшатли қўрқув кейин ғам ва афсус-надоматлар билан алмашди. Афсус-надоматларнинг эса чеки йўқ эди…\n— Сен бу ерда нима қилаяпсан? Қоя қайдан пайдо бўлди? Наҳотки мен… ахир, мен… ўлдимми?\n— Қўйсанг-чи, Флетч… Ўзинг ўйла: агар сен ҳозир мен билан гаплашаётган бўлсанг, демак, ўлмагансан, шундайми? Сенинг тафаккур миқёсинг кескин ўзгарди, шу холос. Хоҳласанг — шу даражангда қолишинг мумкин, дарвоқе, бу сенинг олдинги даражангдан анча юқори. Ортга қайтишинг ва Тўдада бошлаган ишингни давом эттиришинг ҳам мумкин. Тўда оқсоқоллари бирортамизнинг фалокатга йўлиқишимиз ва барча ишларимиз охир-оқибат фожеа билан якун топишини кутишган. Бироқ улар бунинг ҳозир рўй беришини кутишмаган, чоғи.\n— Мен, албатта, бу ердан узоқроқда бўлишимизга қарши эмасману…\n— Ахир, ўзинг айтдинг-ку, бу ердан кетганимиз маъқул деб… Айтмадингми шундай деб?\n— Айтдим. Бироқ қандай қилиб сен…\n— Жуда оддий, Флетчер. Худди бошқалар қилгани сингари. Бу тажриба, холос.\nEрталабга келиб Тўда ўзининг жоҳиллигини унутган, бироқ Флетчер бирор нарсани ёдидан чиқармаган эди:\n— Мен?! Мен бошлаб кетаяпманми?! Жон, бу билан нима демоқчисан? Бу ерда муаллим — СЕНСАН. Сен бизни ташлаб кетолмайсан.\n— Ташлаб кетолмайман? Наҳотки, сен бошқа тўдалар ҳам, бошқа Флетчерлар борлигини, эҳтимол, уларга мураббий сендан ҳам кўра зарурроқ эканини ўйламасанг. Ахир, сен энди нурли манзилга олиб чиқадиган ўз йўлингни топдинг…\n— Мен-а?! Жон, мен — оддий оқчарлоқман, сен эса…\n— … хос ва бетакрор Буюк Оқчарлоқ Ўғлисан демоқчимисан? — чуқур хўрсинди Жонатан. — Менинг энди сенга керагим йўқ. Ўзингни англаб етиш йўлидаги машқларингни давом эттир — сен учун муҳими шу. Ҳар куни бир қадамдан бўлса-да олға интилиб, ўзингнинг ҳақиқий табиатингни — асл Оқчарлоқ Флетчерни кашф этгин. У — сенинг муаллиминг. Сендан уни тушуниш ва ундай бўлиш учун тинимсиз машқ қилиш талаб этилади.\n— Уларнинг мен ҳақимда аҳмоқона миш-мишлар тарқатишига йўл қўйма, мендан худо ясашларига изн берма, хўпми, Флетч? Мен — оқчарлоқман. Мен учишни яхши кўраман, эҳтимол…\n— Шўрлик Флетч! Кўзларингга ишонмагин. Чунки кўзларга бизнинг озодлигимизни чегаралайдиган панжараларгина кўринади. Энг муҳим нарсани кўрмоқ учун тафаккурни ишга солмоқ лозим. Сен ҳаммасини биласан, фақат буни тушунишинг зарур. Ва шунда барчаси ойдай равшан бўлади, қандай учиш кераклиги-ю…\nЁш оқчарлоқлар унинг гапларига тушунмай гарангсиб қараб туришарди. «E, муаллим, — дея ўйларди улар, — сенинг бу гапларинг «кўр тугун» машқини уддалашимизга ёрдам бериши даргумон».\n— Хў-ш… демак… Майли, машғулотларни тўғрига учиш машқларини ўзлаштиришдан бошлаймиз.\nУ ўқувчилари кўзига қаттиққўл бўлиб кўринишга ҳаракат қилди, бироқ кутилмаганда… уларни аслида қандай бўлишса шундайлигича кўрди — уларнинг ботинига назари тушди. Бу узоққа чўзилмади — қандайдир лаҳзада кечди, бироқ кўрганлари унга ёқди, у жуда шод бўлди. Флетчер қалбида барча шогирдларига чексиз меҳр-муҳаббат ҳиссини туйди. «Чекловлар йўқ, дейсанми, Жонатан?» — хаёлидан ўтказди у ва мамнун жилмайди. Энди комиллик сари унинг ўзининг йўли бошланди.\nРукнларРичард Бах (1936; АҚШ)\n← Аввалги Аввалги Аҳмад Лутфий Қозончи. Бир виждон уйғонур (роман)\nКейинги → Кейинги: Валентин Распутин. Сўнгги муҳлат (қисса)


Сурайё СУЛАЙМОНОВА: Мижозни “адвокатлик ҳудудим”га йўлатмайман!\nСамарқанд вилоятидаги “Эзгу фикр” адвокатлик фирмаси адвокати Сурайё Сулаймонова билан суҳбатимиз адвокатликнинг ўзига хос томонлари, паст-баландлари, соҳадаги кечаги ва бугунги аҳвол, муаммолар ва уларнинг ечимлари хусусида бўлди...\nҚарши бўлмасангиз, суҳбатимизни анъанавий савол билан бошласак. Айтинг-чи, адвокатура соҳасига қандай кириб келгансиз? Олий маълумотли филолог экансиз, нима бўлдики, касбингизни бутунлай ўзгартириб юбордингиз?\nҲуқуқшунос бўлиш болаликдан орзуим эди. Дадам раҳматли юрист бўлган, анча йиллар ҳуқуқни муҳофаза қилиш идораларида ишлаган. Давлатнинг хизматидан қайтгач, кечқурунлари ҳуқуқий маслаҳат, йўл-йўриқ сўраб келадиган маҳалладош, қариндош ва таниш-билишлар билан соатлаб машғул бўладиган дадамга ҳавас қилиб улғайдим. Аммо, тақдирни қарангки, мени ҳавас қилган касбимдан тўсган, аниқроғи, тўсишга уринган ҳам дадам бўлди. Бунинг ўз сабаблари бор. Кенжа фарзанд, боз устига, қиз бола бўлганим учун дадам “бир қадам нари” Тошкентга жўнатишга кўзи қиймади, биратўла пойтахтда қолиб кетади деб қўрқди, шекилли... “Юридик институтга барибир киролмайсан” дея такрор-такрор уқтиравериб, бироз шаштимни сўндирди. Бўлмаса, мактабда жуда яхши ўқиганман. Биз яшайдиган Жиззахда олий юридик маълумот олишнинг иложи йўқлиги учун, бошқасини танлашга тўғри келди. Болаликдан шеър, кичик ҳикоялар машқ қилиб юрардим, шу қизиқишим сабаб бўлиб вилоят педагогика институтининг ўзбек филологияси ва эски ўзбек ёзуви факультетига топширдим. Биринчи уринишдаёқ ўқишга кирдим. Битирдим ҳам. Лекин ўқитувчи бўлиб ишлашни сира хоҳламасдим. Бир неча йил меҳрибонлик уйида ишлаб кўрдим. Бўлмади. Суймаган ошингизни умр бўйи ичиб юролмайсиз-ку. Иккинчи мутахассислик сифатида юристликка ўқийман деб қатъий қарор қилдим. Икки марта Тошкентга топширдим — ўтолмадим. Учинчи йили Самарқанд давлат университети юридик факультетига топширганимда омад кулиб боқди.\nАдвокатлик билан 2011 йилдан бери шуғулланаман. Фуқаролик ва иқтисодий ишларни юритаман. Асосан, меҳнат низолари, никоҳдан ажралиш, мерос ишлари, уй-жой масалалари, “снос” билан боғлиқ даъволар ва ҳкз. Судья бўлиш ниятим бор — тайёргарлик кўриб юрибман.\nСизнинг-ча, яхши адвокат қандай инсоний ва профессионал фазилатларга эга бўлиши керак? Умуман, тасаввурингиздаги “яхши адвокат” ким? Ҳаётда сиз учун профессионал жиҳатдан намуна бўлган, сизни ўзидай бўлиш учун интилишга “мажбур этадиган” касбдошингиз борми?\nЯхши адвокат... аввало, эшитишни билмоғи керак. Бизнинг касбимизда бу жуда муҳим. Ҳузурингизга келган одамни олдин ҳафсала билан тингланг. Тажрибамдан биламанки, юридик ёрдам сўраб келадиган ҳамма ҳам адвокатга муҳтож бўлавермайди. Тингласангиз, айримлар оддий бюрократик йўл-йўриқни тушунмаганидан келган бўлади, баъзиларнинг эса иши бор-йўғи битта ариза ёзиб бериш билан битиши мумкин. Адвокат Инсон бўлиши лозим: эшикдан кириб келган ҳар бир одамга шартнома “тиқиштирмасдан”, мижоз адвокат хизматига ҳақиқатдан ҳам муҳтожми ёки йўқлигини билиши лозим. Яхши ва малакали ҳуқуқий ёрдам учун эса хизматига яраша ҳақ талаб қилсин. Ҳар бир сўзни, ҳар бир сония вақтни пулга чақиш инсонийликка асло тўғри келмайди. Ҳимматни унутмасангиз, бугун бой берганингиз эртага ўн ҳисса бўлиб қайтади. Ўз фаолиятимдан мисол: яқинда бир аёл йўқлаб келди. Юзи таниш эди. Эсладим: илгари адвокат ёлламоқчи бўлиб келганида арзини тинглаб, “сизга адвокатнинг зарурати йўқ экан, ортиқча чиқим қилиб ўтирманг” деб, ишни ўз кучи билан қандай битириш йўлини ўргатиб, ариза ёзиб берган эдим. Бундан у таъсирланган, ижобий тасаввур ҳосил қилган бўлса керак, бошқа жиддий ҳуқуқий муаммога рўпара бўлганида яна мени қора тортиб келибди. Тузуккина пулга шартнома имзоладик. Ишлаяпмиз.\nВа ниҳоят, яхши адвокат албатта билимдон бўлиши, ўз устида тинимсиз ишлаши лозим. Қонунчиликдаги ва адвокатура соҳасидаги охирги ўзгаришларни билиши шарт.\nОхирги саволингизга келсак... мен ҳавас қиладиган устоз адвокатлар талайгина. Масалан, Акрам ака Жўраев. Ўткир адвокат. Дилбар Носировна... Исми жисмига монанд дилбар аёл. Ва ўта ҳақиқатпараст. Керак бўлса ётволиб олишадиган адвокатлардан. Опа ҳозирда вилоят Адвокатлар малака комиссияси раиси. Собиқ судья бўлгани учун ҳуқуқ илмини чуқур эгаллаган, оғир-вазмин киши. Ўрнак олса арзийди, хуллас. Яна Муборак Солиҳовна (Қурбонова)ни ҳам ҳурмат билан тилга оламан. Умуман, ҳавас қилса арзигулик ҳамкасбларим кўп. Уларнинг ўзимга ёққан бирон хислатларини жон деб ўрганаман, аммо бирор кимга айнан ўхшашни, кимнидир такрорлашни ва “нусха” бўлишни истамаган бўлардим. Бармоқ излари сингари бетакрор бўлишга ҳаракат қилиш лозим...\nМижозларни қандай танлайсиз? Улар билан алоқаларингизни қай тариқа олиб борасиз? Бунда алоҳида қоидаларингиз борми? “Молиявий омил” қанчалик муҳим?\nЮқорида айтганимдек, келган одамни аввал эшитаман. Ўрганаман — адвокат ёрдамига эҳтиёжи борми, йўқми. Эҳтиёжи бўлса, унинг феъл-атвори, руҳий ҳолати ва тушунчаси қандай — чамалаб кўраман. Маъқул тушса, қабул қиламан. Йўқса, ишим кўплигини айтиб узр сўрайман (бу гапим ёлғон бўлмайди: ростдан ҳам банд одамман).\nМижоз билан муносабатимдаги асосий қоида — бу масофани сақлаш. У билан имкон қадар расмий йўсинда муомала қиламан, уни “адвокатлик ҳудудим”га киритмайман. Ғайрирасмий мулоқот қилиш йўқ. Ҳатто бир дастурхон устида ўтирмаймиз! Жараёнда қатнашиш учун тез-тез чекка туманларга чиқишимга тўғри келади: эрталаб борсам, кечгача қолиб кетаман. Шунда ҳам мижоз билан бирга тушлик қилишга рози бўлмайман.\nЭнди молиявий омил ҳақида. Ҳали айтганимдек, адвокат пулнинг кетидан қувмаслиги керак деб ҳисоблайман. Ўзим ишлаб келаётган фирмада шундай тартиб жорий қилинган: эҳтиёжманд кишиларга, тайин боқувчиси бўлмаган нуроний чол-кампирларга юридик маслаҳат билан ёрдам қилинганида, шикоят ёки ариза ёзиб берилганда улардан ҳақ олмаймиз. Дуо қилишади. Шунинг орқасидан раҳмат эшитиб турамиз, шукрки, ишсиз қолиб кетаётганимиз ҳам йўқ.\nФаолиятингиздаги (сизнинг назарингизда) энг адолатсиз суд қарори ва сиз энг фахрланадиган иш?\n... Мен жиноят ишларида қатнашмасликка ҳаракат қиламан. Нега, биласизми? Ҳар бир жиноят ишида инсон(лар) тақдири ётади. Ҳимоянгиздаги шахс ҳақли ё ноҳақ қамалиши, болалари боқувчисиз қолиб кетиши мумкин... Ҳар хил ҳолат бўлади. Нима бўлганда ҳам бу оғир, кишини руҳан эзади. Суд ҳукмини ўзгартириш эса ниҳоятда қийин.\nФуқаролик ишларида суднинг ноҳақ қарорини тўғрилаш имконияти кўпроқ. Янги очилган ҳолат қилиш мумкин, юқори инстанцияларга ёзиш мумкин. Бунинг орқасида одам моддий жиҳатдан муайян зарар кўриши мумкиндир, лекин ўзи жабрланмайди. Яъни, бунақа ишларнинг руҳий залвори енгилроқ.\nМисолга келсак... аввалги бошлиғимизнинг (Палатанинг Самарқанд вилояти бошқармаси собиқ бошлиғи назарда тутилмоқда — Таҳр.) ишида анча-мунча адолатсизлик бўлди. Унинг айби қисман тасдиқланган ва иқрорлик билдирган, бироқ бу айбловнинг ҳаммаси узил-кесил исботлангани йўқ. Айбловнинг баъзи эпизодларига нисбатан жиддий шубҳа ва саволлар мавжуд. Қандай? Масалан, фуқаровий-ҳуқуқий муносабат билан бир аризачини топиб қўшишган. Яна бир аризачиси... бу воқеадан олдин ўлиб кетган одамнинг номидан ариза қилган фуқаро... “Дело” билан танишсангиз, виждонингиз жунбушга келадиган ҳолатлар бор.\nЁки солиштириш учун яна икки ҳолатни келтираман. Икки банк амалдори катта миқдорда зарар етказган: бири 200 млн., иккинчиси 12 млрд. 600 млн. сўм. Биринчиси зарарни қоплаган бўлса-да, қамоқда. Иккинчиси (дарвоқе, у собиқ президентнинг туғишган жияни бўлади) ундан 60 карра ортиқ зарар етказган, зарарни қопламаган, аммо “уй қамоғида”. Ҳолбуки, икки йил бурун чиқарилган ҳукмда унга 6 ой муҳлат берилган ва шу вақт ичида етказилган зарарни тўламаса, эҳтиёт чораси қамоққа ўзгартирилиши белгиланганди...\nЭнг фахрланадиган ишим... бор! Пастдарғом туманида бир бечора беванинг икки хонали бошпанасини олиб берганман!\nАёл (Гулчеҳра опа эди исми) бахтсизликнинг тимсоли эди гўё. Юраги туғма касал эркакка турмушга чиқиб, туғма касал ўғил кўрган... ва икковини ҳам бирин-кетин тупроққа топширган. Бир одамдан (шунчаки, оғзаки келишувга асосан) кафтдек ер сотиб олиб, қўни-қўшнилар ёрдамида минг машаққат билан икки хона уй кўтаришган экан. Уйнинг кадастр ҳужжатларини расмийлаштирмоқчи бўлганида ҳалиги, сотган одамнинг қизи уни алдаб, ҳужжатни аввал ўзининг номига тузишга кўндиради. Ва кейин ваъдасида турмайди, табиийки...\nГулчеҳра опа билан икки йил югурдик. Бормаган жойимиз қолмади. Халқ қабулхоналари... ҳокимлар... судлар... Мингта гувоҳимиз бор, лекин ҳужжатлар бизга қарши. Ҳалиги фирибгар хоним МИБ ходимлари билан “бировнинг уйига” киришга келади, аммо киролмайди: бир шўрлик бевани қақшатгани учун маҳалла-кўй тошбўрон қилишга тайёр... Шундай бўлса ҳам узоқ олишдик. Ахийри Олий суднинг ФИБ судлов ҳайъатида, назорат босқичида ютиб чиқдик...\nСобиқ мижозингиз томонидан сизнинг устингиздан Адвокатлар палатасига шикоят, ёки судья/терговчи тарафидан тақдимнома киритилиши ҳоллари бўлганми?\nСудья ёки терговчи томонидан тақдимнома киритилмаган. Мижозларим ҳам устимдан шикоят қилган эмас. Қарши тарафдан шикоят бўлган лекин. Ўзингизга маълум, судда дуранг деган нарса бўлмайди, бир тараф ютиб, иккинчиси ютқазади. Қайсидир тараф норози бўлади. Фақат бир ҳолатда икки томон бир хилда рози бўлиши мумкин — келишув битими имзоланса. Қарши томонни шикоят ёзишга баъзида ўз адвокати гиж-гижлайди одатда (начора, ютқазганини мард бўлиб тан олиш ҳар кимнинг ҳам қўлидан келавермайди-да).\nБитта ишни мисол қилиб келтираман.\nБир аёл ўз набиралари билан кўришиб туришни талаб қилиб собиқ келини билан судлашганида мен унга адвокатлик қилганман. Буви бой-бадавлат, эс-ҳушли аёл. Ўғли, болаларнинг отаси Хитой билан очилган қўшма корхонада директор бўлиб, кўп вақтини чет эл сафарларида ўтказарди. Болаларини бир ойда бир марта кўрарди. Аммо моддий таъминотини бекам-кўст бажарарди: болалари хусусий боғчага қатнатар, касал бўлишса яхши шифохоналарда даволатарди. Ўғли банд бўлгани учун, болалари билан унинг онаси — буви кўришиб турмоқчи бўлган эди, собиқ келин қаршилик қилди. Ўша ишда ютиб чиққанимизда асоссиз равишда устимдан Палатага мижозининг қўли билан адвокат шикоят ёздирган. Аммо менинг томонимдан касб этикаси қоидалари ва бошқа тартиблар бузилмаганлиги боис малака комиссияси шикоятни рад этди.\nАдвокатлар палатаси, хусусан, унинг Самарқанд вилояти ҳудудий бошқармаси фаолиятига қандай баҳо берасиз? Палата иш фаолиятини ривожлантиришга доир қандай таклифларингиз бор?\nПалата фаолиятига нисбатан фикрим ижобий. Вилоят ҳудудий бошқармаси ҳам яхши ишлаяпти деб ўйлайман. Чунончи, пандемия даврида Палата адвокатларнинг ҳуқуқлари учун қўлидан келганича курашди. Раҳбарларимиз ташкилотнинг ҳаминқадар маъмурий кучидан борича фойдаланишга ҳаракат қилишди. Айниқса, адвокатларнинг шахсий автомобилда ҳаракатланишини тақиқлаб қўйишганда Тоҳир ака Қодиров (Бошқарма бошлиғи — Таҳр.) адвокатларнинг суд ва тергов идораларига боришини таъминлаш учун анчагина жон койитганини биламан. Қолаверса, Палата карантин туфайли моддий жиҳатдан қийналиб қолган адвокатларга ёрдам таклиф қилганини ҳам эътироф этишимиз керак...\nАдвокат сифатида айтаманки, Палата бошқарувчилик вазифасини виждонан адо этмоқда. Янгиликлар, вазифалар, топшириқлардан ўз вақтида хабардор бўламиз, ташкилий-идоравий масалаларда ёрдамини аямайди. Мана, вилоятда фаол адвокатларни байрамларда йўқлаш, қутлуғ ёшга тўлган ҳамкасбларни табриклаш анъанага айланди. Бу ишлар бари бизни хурсанд қилади, албатта.\nТаклифга келсак... Адвокатлик тузилмаларида стажировка жараёни жуда бўшашиб кетди. Палата тузилмалар раҳбарлари ва амалиёт ўтаётганлар билан жиддийроқ ишлаши керак, деган фикрдаман. Аниқроғи, амалиёт ўтаётганлар билан қаттиқ ишлашни талаб қилсин раҳбарлардан. Судга, терговга ўзлари билан олиб юришсин. Кўришсин жараённи, “порох ҳиди”ни туйишсин, то тўлиқ ўргангунча ҳужжатлар тузишни машқ қилдиришсин... Уч ойлик амалиёт даври ўтади-кетади, олдинда имтиҳонлар бор, мақом олгач тажрибали ҳамкасбларига, прокурор ва терговчиларга қарши туришни ўйлашсин, ахир!..\nЎзбекистонда никоҳни бекор қилиш тизими ҳақида гаплашсак. Бу амалиётнинг самарасизлиги, номақбуллиги аллақачонлар аён бўлган. Яраштирув институти деярли ишламайди. Суд қайта-қайта муҳлат тайинлар экан, шунчаки, бир-биридан безор бўлган эр-хотиннинг қонуний ажралишини кейинга сураяпти, холос. Энг ажабланарлиси, бир-бирини хиёнат устида тутган, норасмий бошқа турмуш қилиб улгурган эр-хотинларни ажратиш ҳам пайсалга солинаверади... Айтинг-чи, нега бу амалиётдан воз кечилмаяпти ёки ислоҳ қилинмаяпти? Бошқа ғоя йўқми?\nМақсад аниқ — суд рақамлари ҳисоботини (статистикасини) “бир нави” сақлаш. Биласиз-ку, бизда ҳамма масалани маъмурий-буйруқбозлик йўли билан ҳал қилмоқчи бўлишади. Фойдаси йўқлигини ўзлари ҳам билишади-ю, лекин, барибир, тиш-тирноқлари билан ушлаб туришибди бу тизимни. Чунки қотиб қолган мияларига тузукроқ фикр келмайди. Бошқа тарафдан журъат ҳам йўқ. 2018 йилгача имконият бор эди никоҳдан ажратиш тизимини эпақага келтириш учун. Энди йўқ. 2018 йилда бу масала Оила институтини мустаҳкамлаш концепцияси ва яна алламбало ҳужжатлар билан яна-да сиёсийлаштирилди. Энди судьялар қайтага бадтарроқ ёпишяпти бу тизимга. Уни бекор қилса энди фақат Президент бекор қилиши мумкин. Президентдан ташаббус чиққунича аҳвол ўзгармайди, афсуски...\nСўнгги йиллардаги энг оғриқли масалалардан бири бу “снос” можаролари десак хато бўлмаса керак. Мулк ҳуқуқини таъминлашдаги аянчли аҳвол — ҳуқуқий бошбошдоқлик (хаос)нинг олдида бошқа соҳалардаги тартибсизлик ҳеч нарса бўлмай қолди. Вилоятларда ҳатто одамларнинг бош кўтарганини кўрдик. Шу ҳақда нима дейсиз?\nЖамиятимизда уюшган жиноятчилик жуда чуқур илдиз отган. Унинг энг каттаси — қурилишда, чунки қурилиш энг ёпиқ, кир соҳалардан бири, у ерда катта пул айланади, жиноий йўллар билан топилган пуллар “ювилади”...\nВа жиноий гуруҳнинг тепасида кўпинча ҳокимлар ўтиради. Каттаю кичик — барча ҳокимлар ноқонуний ер сотишади. Хоҳлаган жойидан. Қарорсиз, лойиҳасиз, ими-жимида... Ишнинг миси чиқиб қолса, калтак айланиб тадбиркорларнинг, халқнинг бошида синади, ҳокимлар эса деярли доимо сувдан қуруқ чиқишади. Мана, масалан, Умар “банкир” воқеасини олайлик. У ҳашаматли иморатни ўзича, бир кунда қуриб қўймаганди-ку. Кимдир қарор чиқариб берган, лоақал қурилишни қонунийлаштириб беришларига ишонтирган. Тадбиркор ўзбошимчалик қилган бўлса, иморат битмасдан тўхтатишмайдими қурилишни?.. Аҳоли зарар кўрди, тадбиркор сармоясига “куйди”, лекин ҳоким-чи? Ҳеч қурса бурнига чертилдими?..\nҚонунга кўра бузилаётган ҳовли-жойда ўсиб турган мевали-мевасиз дарахтлар ҳам пулга чақилиши лозим. Агар фуқаро ҳовлиси ўрнида қуриладиган кўп қаватли уйдан хонадон берилиши шарти билан уйи бузилишига рози бўлса, қурувчи ширкат то уй битгунича унга ижара пулини тўлаб беришга мажбур! Буни билган билади, билмаган йўқ. Ҳушёрроқ фуқаролар адвокатга мурожаат қилади. Шахсан ўзим ҳам бир қанча кишининг шунақа шартномаларини “тузатиб” бердим. Қурувчи фирма вакили телефонда тўнғиллади яқинда, буларнинг кўзини очаяпсиз, деб... Сурбетликни қаранг!\nСиз шуғулланаётган ҳуқуқ соҳаларида медиация институтининг жорий этилиши борасида аҳвол қандай?\nМедиация ҳозирча ишлагани йўқ бизда. Менимча, ҳали эрта шекилли.\nЎтган йили ЮМОИда Севархон опа (Марипова) медиациядан дарс ўтди, кўп нарсани ўргандик, малака оширганимиз тўғрисида сертификат олдик. Жуда қизиқ нарса медиация. Аммо бизнинг жамиятда, нима десам экан... унга эҳтиёж кам деб ўйлайман. Ҳали тайёр эмасмиз. Уй-жой, никоҳни бекор қилиш, қарз билан боғлиқ ишларда қўлласа бўлади, аммо бошқа соҳаларда...\nЧунки ишлар алалоқибат барибир суд тартибида ҳал бўлаяпти. Ҳакамлик судлари, мени кечирасиз-у, бир тийинга қиммат суд бўлди. Бу суд чиқарган қарорнинг ижросини фуқаролик, иқтисодий судлар тасдиқлаб бериши керак. Нима кераги бор унинг? Шунинг ўрнига ҳуқуқни муҳофаза қилиш органларини ва судни рисоладагидек ишлатиш керак. Судлар мустақиллигини таъминлаш керак. Шунча ишламайдиган идоралар бўла туриб, яна қандайдир ёрдамчи, “илова” ташкилот тузишнинг нима ҳожати бор?..\nСўнгги тўрт йилда Ўзбекистонда барча соҳаларда бўлгани каби суд-ҳуқуқ соҳасида ҳам ислоҳотлар қилинмоқда. Қанча туб ўзгаришлар бўлди, қонунчиликда янги меъёрлар жорий этилди ва этилмоқда... Айтинг-чи, адвокат сифатида ислоҳотларни ўз танангизда ҳис этяпсизми?\nАйрим, майда ўзгаришларни демаса, амалда жиддийроқ ўзгаришни сезмаяпман, рости. Ҳа, “ичкарига” телефон олиб кира оладиган бўлдик. Адвокат сўровларига жавобларни тезроқ оляпмиз. Тўғри, жамиятимизда фикр айланиши тезлашди. Кичикроқ амалдорлар ҳуқуқларимизга дахл қилганида шовқин-сурон кўтарсак, бироз ҳайиқишяпти... Шу, холос. Аммо “Воҳ!” дегизадиган ўзгариш йўқ-да.\nПрокуратура ва бошқа идоралар олдида ҳурматимиз, обрўйимиз ўша-ўша. Судьяни, терговчи ва прокурорни ҳануз соатлаб кутамиз. Адвокатни кун бўйи эшиги тагида сарғайтирувчи амалдорнинг юзи қизармайди сира...\nЯқинда бир анжуманда вилоят прокуратураси вакили икки йил олдинги суд қарорию адвокатларга бир нечта тақдимнома киритилганини рўкач қилиб адвокатурага лой чапламоқчи бўлди. “Сўнгги учта Бош прокурор оғир жиноятларда айбланиб, судланган, қамоқда ётган бўлса, бизга таъна қилишга маънавий ҳаққингиз борми? Айтинг-чи, қайси тизим кўпроқ бузилган: бизникими, сизникими?” — деб “чақиб олмоқчи” бўлдим-у, устозлардан андиша қилдим...\nМавриди келган экан, асабга тегадиган яна бир ҳолатни айтиб ўтсам. Адвокатурага оид қонун ҳужжатларини ишлаб чиқиш жараёнига бегона идоралар нега аралашаверади? Адлия? Прокуратура? Нима, дейлик, прокуратурага оид қонунлар қабул қилинаётганида биздан фикримизни сўрашяптими?\nАдвокатларнинг ихтисослашуви хусусида қандай фикрдасиз?\nИхтисослашув керак. Шарт. Менга қолса, ихтисослашув доирасини янада торайтириш лозим. Масалан, жиноят ишлари бўйича мақом олган адвокатлар ким ўғирлик ва талончилик, ким молиявий жиноятлар, ким қотилликка оид ишларни юритишга ихтисослашиб, уларни чуқур ўрганса, соҳада ўз ишининг усталари кўпайган бўлур эди.\nЯна шуни ҳам айтишим керакки, адвокатлар жуда танқис бўлган чекка туманларда ихтисослаштириш имконсиз. Чекка ҳудудлардаги адвокатлар, хоҳлаймизми-йўқми, барча турдаги ишлар билан шуғулланишга мажбур бўлишади.\nОйбек МЎМИНОВ суҳбатлашди.\nМанба: "Advokat Press" рўзномаси.\n2021-03-05 23:58:43 | 511 | 0 |\nМарт 06, 2021 22:48\n1.Шерзод Абдуллаев, адвокат, Коракалпогистон\nСурайё Сулаймонова жуда мазмунли ва хакикий адвокат фикрини билдирган.Айникса, суд процесси белгиланган вактда булмаслиги, адвокатларнинг кимматли вакти судда "кутиш" билан утиши хакикатдир.Узбекистонда адвокатура сохасини ривожлантириш учун биз адвокатларга яънада кенгрок имкониятлар яратиш максадга мувофикдир.\nМарт 06, 2021 08:32\nСурайехон жуда яхши фикрларни билдирган.Айникса,Концепциянинг Президент маьмуриятида асоссиз ушлаб турилганлиги,хокимларнинг ер сотиб узлари сувдан курук чикаетгани,хакамлик судларининг кераксизлиги масалаларида хакикатни гапирган.Факат "мижоз"сузи урнига Конунда курсатилганидек,ишонч билдирувчи шахс"сузини куллаш лозим.\nМарт 06, 2021 07:57\n3.Шарофжон, Адвокат иқтисодий ишлар б-ча\nБарака топинг Сурайёхон. Ёмонликни енгиб бӯлмайди, лекин ёмонлик билан яхшилик ӯртасидаги кураш хаёт демакдир. Тирикмизми хали хеч нарса йӯқотганимиз йӯқ\nМарт 06, 2021 07:43\nҲа, адвокат Сурайё Сулаймоновани адвокатларга нисбатан давлат идоралари (айниқса прокуратура...) ходимларини муросабатларни ёмонлиги тўғрисидаги фикри ҳақ гап! Жамиятда адвокатларга муносабатларни тубдан ўзгартириш керак, айниқса, ҳуқуқни муҳофаза қилувчи идоралар томонидан. Қайсидир маънода бу ўзимизга ҳам боғлиқ. Адвокатларни обрўсизлантирадиган адвокатурани ички муаммолари билан ўзимиз курашишимиз зарур. Яқинда адлия вазири Р. Давлетов адвокатлар билан онлайн тартибда очиқ мулоқот ўтказди ва унда ҳуқуқни муҳофаза қилувчи давлат идоралари иштирок этишди. Шу мулоқотда адвокатларни умрбод эсида қоладиган ҳолат, ДХХ вакилининг адвокатларга нисбатан муносабати бўлди(!). Мана, Ўзбекистонда масъул давлат идорасини адвокатурага муносабати(?)!. Нимамиш, адвокатларни аксарияти, жиноятчиларга шерик бўлаётган эмиш, қамоқхоналардан телефонда уларни уйларидагилар билан улаб беришаётган эмиш...(?) ва ҳоказолар. Бу ходимни сўзларини ҳали тарих эсга такрорлайди(!) Яхши ҳамки, мулоқотда иштирок этган Адвокат Ғ. Кароматов уни "жойига ўтқазиб қўйди"..(!) Шунга қўшимча қилмоқчиман, ки ДХХ нинг собиқ раҳбарлари генерал, Ўзбекистон қаҳрамони Ғуломов, Н. Тўрақулов, Шарифхўжаев ва бошқа юзлаб..." собиқ ходимларни" узоқ муддатли жиноий жазо ўтаётганини халқ билмайдими....? Уларни қабиҳ жиноятлар содир этганлари судда тасдиғини топди-ку(!)? Биринчидан, уларни сони ва содир этган жиноятларини оғирлик даражаси билан жиноий жавобгмрликка тортилган адвокатларни сони ва.... ни солиштириб, таққослаб кўрайликчи... Ким кўпроқ қасамёдини бузяпти...(?), ким кўпроқ қонунни менсимайди...(?)-деган саволга жавоб топамиз, индаллоси чиқади; Иккинчидан, шу жиноий жавобгарликка тортилган давлатни собиқ масъул ходимлари ҳам адвокатларни ҳуқуқий ёрдамига муҳтож бўлмаяптиларми...(!)? Адвокатлар тўғрисида азалдан нақл бор, буни менга Буюк Адвокат Либус айтган эдилар, "... АДВОКАТГА ТОШ ОТСАНГ АДВОКАТГА МУҲТОЖ БЎЛАСАН... "-деган. Шу юқоридаги ДХХ ходими ва бошқаларга шуларни эслатиб қўймоқчиман. Учинчидан, ҳар ким ўз ишини қилсин, бировга (адвокатга) кўз олайтириш,, бировни омдсизлигини гапириб ўзини ютуғига эришишни кўзлаш бу одобдан эмас ва бу заифлик нишонаси. Тўртинчидан, адвокат халқаро ҳуқуқда бор, ДХХ ёки... халқаро ҳуқуқда йўқ! Шундан хулоса қилиш керак холос!!! Ва ниҳоят, статистикасиз бундай" даъво" қилиш илмсизлик ва манманлик нишонаси эмасми? Ёки яна бир халқ мақоли "... Иштони йўқ, иштони йиртиқни устидан кулипти..."!\nМарт 06, 2021 07:07\nЖуда мазмунли, ХМКИ ходимларини уйлантириб куядиган макола булибди. Адвокат халкимизни дарди билан юрадиган фаолият, бу учун адвокатга нисбатан хурмат баланд булиши керак. С. Сулаймонова омад тилайман.\nНикоҳ ёшини ўзгартириш таклиф қилинмоқда\n2018-11-16 20:22:29 989 0\n2019-05-08 16:06:25 1687 0\n2018-11-12 14:20:02 1151 0\n2018-10-30 19:25:24 888 0\n2019-10-23 09:58:01 1490 0


“Электр энергияси ва газ таъминоти”: 25 август куни Республика миқёсида амалга оширилган ишлар — айрим ҳудудлар мисолида\nИстеъмолчиларни электр энергияси, табиий ва суюлтирилган газ билан таъминлаш сифатини ошириш мақсадида олиб борилаётган модернизация ва реконструкция ишлари: 25 август куни амалга оширилган ишлар — айрим ҳудудлар мисолида.\nАҳолини бир меъёрда табиий газ билан таъминлаш мақсадида “Янгиқўрғонтумангаз” газ таъминоти бўлими томонидан тумандаги 339 та газ тақсимлаш қурилмалари техник тафтишдан ўтказилиб, қайта таъмирланди. 5,5 км газ тармоқлари эса бўёқланди. Тумандаги 7,5 км газ қувурларини босим остида зичликка синаш ва ҳаво босими ёрдамида тозалаш ишлари амалга оширилди.\nМарҳамат туманидаги “Узумзор” маҳалла истеъмолчиларига суюлтирилган газ етказиб беришнинг онлайн тизимга ўтиш муносабати билан маҳалладаги барча истеъмолчилар тўла ID-карта ва уларнинг 410 дона маиший газ баллонлари бар-кодли ёрлиқлар билан таъминланган. Йил бошидан бери ушбу МФЙ истеъмолчиларига 45,44 тонна суюлтирилган газ етказиб берилган бўлиб, амалда белгиланган режа 118 фоизга бажарилмоқда.\nБухоро вилоятида кунига 40 дан ортиқ маҳалла фуқаролар йиғини аҳолисига маиший газ баллонлари етказилмоқда.\nЗомин тумани, Ёшлик МФЙ ҳудудида “Обод маҳалла” дастури бўйича 2 дона янги трансформатор ўрнатилди. 250 дан ортиқ янги темир бетон устунлар ўрнатилди ва 13,5 км янги СИП русумидаги электр тармоқлари тортилди.\n“Обод маҳалла” дастури доирасида Шаҳрисабз шаҳрининг Яшил Диёр МФЙ ҳудудида 7 км янги СИП русумидаги электр тармоқлари тортилди, 128 дона янги темир бетон устунлар ўрнатилди ва 1 дона янги трансформатор ўрнатилди.\n“Обод маҳалла” дастури доирасида Юнусобод туманининг “Қўшчинор” маҳалласидаги эски ёғоч устунлар олиб ташланиб, ўрнига 30 дона янги темир бетон устунлар ўрнатилди. 10 км дан ортиқ янги СИП русумидаги электр тармоқлари тортилди. Шунингдек, ушбу маҳалла ҳудудидаги қуввати 0,4 кВ бўлган паст кучланишли эски трансформатор ўрнига қуввати 10 кВ бўлган юқори кучланишли янги замонавий трансформатор ўрнатиш ишлари олиб борилди.\n“Обод маҳалла” дастури асосида Учтепа туманидаги қуввати 10 кВ бўлган юқори кучланишли 2608-сонли трансформатор подстанциясида мукаммал таъмирлаш ишлари амалга оширилмоқда. Шунингдек, трансформатор пунктини бўёқлаш, мой сатҳини меъёрлаштириш, электр узатиш симларини тартибга келтириш, носоз электр қурилмаларни янгисига алмаштириш ишлари бажарилмоқда.\nСайхунобод кичик саноат зонаси фаолиятини бошлаши учун электр тармоғи тортиш ишлари бошланган.Ушбу ҳудудга қуввати 1000 кВА бўлган 2 дона трансформатор пункти ва 29 дона 10 кВ ли темир бетон устунлари ўрнатиш режалаштирилган.\nБугун кичик саноат зонаси 10 кВ ли темир бетон таянчлари ўрнатиш ишлари олиб борилди.


КЕЧА ПРЕЗИДЕНТ ЭДИ! БУГУН ҚОИДАБУЗАР!.. (ёхуд Порошенконинг йўл қоидасини қўпол тарзда бузгани ҳақида) - 24 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 19.11.2019, 00:15\nГлавная » 2019 » Сентябрь » 24 » КЕЧА ПРЕЗИДЕНТ ЭДИ! БУГУН ҚОИДАБУЗАР!.. (ёхуд Порошенконинг йўл қоидасини қўпол тарзда бузгани ҳақида)\nКЕЧА ПРЕЗИДЕНТ ЭДИ! БУГУН ҚОИДАБУЗАР!.. (ёхуд Порошенконинг йўл қоидасини қўпол тарзда бузгани ҳақида)\nЯқинда «ОстановиЛося» активистлари Украина собиқ президенти, бугун эса халқ депутатига айланган Петр Порошенко светофорнинг қизил чироғидан ўтиб бораётганини суратга олишди. Бу ҳаракат Олий Рада ёнидан ўтган серқатнов йўлда содир этилган. Унинг ортидан бораётган активист бор овозда: Петр Алексеевич, сиз светофорнинг қизил чироғидан ўтиб кетяпсиз! Халққа шундай ибрат кўрсатяпсизми? Депутат бошқаларга ўрнак бўлиши керак эмасми? — дея қичқирарди.\nКейин эса ўзига ўзи деди:\n— Тамом, менинг бошқа гапим қолмади! Кечагина президент эди бу одам. Бугун эса қип-қизил қоидабузарга айланиб ўтирибди…


Исроил ва ҲАМАС ўт очишни тўхтатишди\n07 май 2021, Тошкент вақти: 04:05\nАҚШ Давлат котиби Ҳиллари Клинтон (ч) ва Миср Ташқи ишлар вазири Муҳаммад Камол Амр, Қоҳира ш., 2012 йил 21 ноябр.\nИсроил ва ҲАМАС ҳаракати ўртасида бир ҳафтадан ортиқ давом этган тўқнашувдан сўнг, 21 ноябр куни кечқурун икки томон ўт очишни тўхтатиш тўғрисида келишиб олди. 22 ноябр куни Ғазо минтақасида фаластинликлар бомбардимондан кейин шаҳар кўчаларини тозалаш ишларини бошлади. ҲАМАС пайшанбани байрам куни деб эълон қилди.\nИсроил ва ҲАМАС ўртасида ўт очишни тўхтатиш келишувига эришилганини чоршанба куни Қоҳира шаҳрида Миср Ташқи ишлар вазири Муҳаммад Камол Амр ва АҚШ Давлат котиби Ҳиллари Клинтон эълон қилди.\nКлинтон мазкур келишув минтақа хавфсизлиги учун муҳим эканини таъкидлади.\n- Бу келишув минтақа учун муҳим босқичдир. Мисрнинг янги ҳукумати бу мамлакатни минтақадаги барқарорлик ва хавфсизлик учун муҳим аҳамиятини белгилаб келган масъулият ва етакчиликни ўз зиммасига олмоқда, дея баёнот берди Ҳиллари Клинтон.\nИсроил Бош вазири Бенямин Нетаняҳу Миср воситачилик қилган ўт очишни тўхтатиш келишувига амал қилиш ҳақидаги АҚШнинг тавсиясини қабул қилганини айтди.\nИсроил Мудофаа вазири Эҳуд Барак эса Исроил ҳарбий операциядан кўзланган мақсадга тўла эришганини таъкидлади.\nҲАМАС раҳбари Холид Машъал ўт очишни тўхтатиш келишувини Исроилнинг “тактик мағлубияти” дея атади.\nҒарб ахборот агентликларига кўра, ҳозирда томонлар Исроил Ғазо Секторига жорий қилган блокадани бекор қилиш хусусида сўзлашув олиб бормоқда.\nЎт очишни тўхтатиш бўйича музокараларда воситачилик қилган БМТ Бош котиби Бан Ки Мун Исроил ва ҲАМАСни эришилган келишувига риоя қилишга ундади.\nАйни пайтда халқаро ҳамжамият Исроил ва ҲАМАС ўт очишни тўхтатиш келишувига эришганини олқишламоқда.\n22 ноябр куни Москвада ўтказилган матбуот анжуманида Россия Ташқи ишлар вазирлиги матбуот котиби Александр Лукашевич Россия Исроил ва ҲАМАСни келишув шартларига тўлиқ риоя қилишга чақиришини айтди.\n- Биз Ғазода ўт очиш тўхтатилганини олқишлаймиз. Музокаралар муваффақиятли тугашини таъминлаган Мисрнинг тинчликпарвар ташаббусини юқори бахолаймиз ва қўллаб-қувватлаймиз. Биз томонларни оғир-босиқ бўлишга ва қуролли можаро қайтарилишининг олдини олиш учун келишувда белгиланган шартларни тўлиқ бажаришга чақирамиз,- деди Россия Ташқи ишлар вазирлиги расмийси.\nПайшанба куни Пекинда ўтказилган матбуот брифингида Хитой Ташқи ишлар вазирлиги матбуот котиби Хуа Чунюнг ўз мамлакати Исроил-Фаластин ўртасида ўт очишни тўхтатиш келишувига эришишда саъй ҳаракат қилган халқаро ҳамжамият ва минтақа давлатларига миннатдорлик билдирди.\n- Хитой Исроил ва Фаластин ўртасида ўт очишни тўхтатиш тўғрисида келишувга эришилганини қутлайди. Тинчлик йўлидаги саъй ҳаракатлари учун Хитой халқаро ҳамжамият, айниқса, Миср ва минтақанинг бошқа давлатларига миннатдорлик изҳор қилади, деди Хитой Ташқи ишлар вазирлиги расмийси.\nИсроил ва ҲАМАС ўртасида саккиз кун давом этган отишмалар пайтида 161 фаластинлик, жумладан, 71 нафар тинч фуқаро, ҳамда 5 нафар исроиллик ўлдирилди.\nИсроил ҳарбийлари Ғазо Секторидаги 1500тадан ортиқ нишонга зарба берган. ҲАМАС эса Исроил ҳудудига 1000дан ортиқ ракета отган.


Днестрбўйидаги нотинчлик. Бу ҳақда нималар маълум?\n17:04 / 27.04.2022\nРоссия мудофаа вазирлиги вакили бир неча кун аввал Украина жанубини эгаллаш орқали «Днестрбўйига йўл очиш» мақсади ҳақида гапирганди.\nФото: Ministry of Internal Affairs of Transnistria / AP / Scanpix / LETA\nТан олинмаган Днестрбўйи Молдова республикасида қаторасига икки кун портлаш овозлари эшитилди, бу портлашлар учун ҳеч ким масъулиятни зиммасига олмаган. Молдова президенти мамлакат хавфсизлик кенгаши йиғилишини чақирди, Днестрбўйи расмийлари террорчилик ҳужумлари ҳақида маълум қилган. Икки ой муқаддам Россия ҳужумига учраган Украина бўлаётган ҳодисаларни провокация деб атамоқда. Ўтган ҳафтада Россия босқинининг иккинчи босқичидаги режалар ҳақида гапирган россиялик генерал Днестрбўйини ҳам тилга олганди.\nПортлашлар ва отишмалар\n25 апрел куни Тирасполда - Молдовадаги айирмачилар ҳудуди марказида портлашлар кузатилганди. Сешанба тонгида тан олинмаган республика ички ишлар вазирлиги Днестрбўйига СССРдан мерос бўлиб қолган иккита улкан радиоминора портлатилгани ҳақида эълон қилди. Бунинг исботи сифатида видео ва фотолар келтирилган.\nИИВ баёнотига кўра, антенналардан шу вақтгача фойдаланилиб келинган - Россия радиостанциялари ретрансляцияси учун.\n«26 апрел куни эрта тонгда Григориопольский районининг Маяк қишлоғида иккита портлаш рўй берди: биринчиси соат 6:40да, иккинчиси соат 7:05да», дейилади твиттердаги хабарда. «Натижада иккита улкан антенналар ишдан чиқарилган: бири мегаваттли, иккинчиси ярим мегаваттли. Иккиси орқали ҳам РФ радиоси узатилган», дейилган вазирлик сайтида.\nДнестрбўйи ИИВ портлашларни ким амалга оширгани борасида версияларини илгари сурмаган. Яна бир твитда қисқача қилиб тарихий маълумот келтирилади: «ПРТЦ - Днестрбўйи радиотелемаркази. Бу собиқ СССРдаги 14 та радиоузатиш марказларидан бири бўлган. Марказ сигналини АҚШ, Яқин Шарқ ва Лотин Америкасига узатиш мумкин. Радиомарказ 60-йиллар охирида қурилган».\nТирасполда портлашлар рўй берганида ҳам ҳеч қандай версиялар янграмаганди. «Интерфакс» мухбири бу портлашда Днестрбўйи давлат хавфсизлик вазирлиги биноси зарарлангани ҳақида хабар қилган. Унинг маълумотига кўра, бино РПГ-27 ёки РПГ-22 гранатомётидан ўққа тутилган. Икки ҳолатда ҳам жабрланувчилар бўлмаган.\nБу катта эҳтимол билан советлар даврига мансуб РПГ-27 «Таволга» гранатомёти, у ҳозирда фақат Россия, Днестрбўйи, Габон ва Иордания қуролли кучлари ихтиёрида мавжуд.\n27 апрел куни эса Днестрбўйи ИИВ Колбасна қишлоғидаги Европадаги энг йирик қурол омборхоналаридан бирининг ҳудудида бир неча дрон қайд этилганини хабар қилди. Вазирлик маълумотига кўра, улар Украина ҳудудидан учирилган.\n«Соат 8:45да, Украина томондан Днестрбўйидаги Колбасна аҳоли ҳудуди томонга бир неча бор ўт очилди», дейилади вазирлик хабарида.\nЖабрланувчилар ҳақида маълумотлар йўқ.\nДнестрбўйидаги омборхона советлар иттифоқи парчаланганидан кейин мазкур ҳудудда қолган. Ўтган вақт мобайнида бу ерни № 13962 (ёки Россия қўшинларининг оператив гуруҳи) қўриқлаб келади.\nМолдова президенти «Днестрбўйидаги турли гуруҳларнинг ички қарама-қаршилиги» ҳақида гапирди\nМолдова ҳукумати қошидаги реинтеграция бюроси 25 апрел куни Тирасполдаги портлашлардан хавотир билдирганди. «Мавжуд маълумотларга кўра, номаълум шахслар региондаги хавфсизлик масалалари билан шуғулланувчи тузилма штабини гранатомётдан ўққа тутган. Дастлабки маълумотларга кўра, қурбонлар ва жабрланувчилар йўқ. Бу ҳодисадан мақсад конституцион ҳукумат томонидан назорат қилинмайдиган Днестрбўйи регионидаги хавфсизлик билан боғлиқ вазиятни кескинлаштириш учун баҳона яратишдир», дейилади баёнотда.\n26 апрел тонгида радиотелемарказ ҳудудидаги портлашларга реакция янада кескин бўлди. Молдова президенти Майя Санду мамлакат олий хавфсизлик кенгаши йиғилишини чақирди, унинг якунида жамоат тартибини сақлашга масъул бўлган барча хизматлар ва муассасаларнинг тайёргарлик даражасини ошириш, шунингдек Молдова ҳудуди ва чегараларда патрул ва текширувлар интенсивлигини ошириш бўйича қарорлар қабул қилинди. Санду рўй берган ҳодисаларни «минтақадаги вазиятни беқарорлаштиришдан манфаатдор бўлган Днестрбўйидаги турли гуруҳлар ўртасидаги қарама-қаршилик» натижаси деб баҳолади ва аҳолини «провокацияга учмаслик»ка чақирди.\nМолдова Ахборот ва хавфсизлик хизмати эса фуқароларга мурожаат билан чиқди. «Биз жамоатчиликни хотиржамликни сақлашга, тасдиқланмаган манбалардан, айниқса нафрат уйғотиш ва уруш қўзғатишга қаратилган маълумотларни тарқатишдан тийилишга чақирамиз. Вазият мураккаблигини ҳисобга олган ҳолда, масъулиятли бўлишга ва танқидий фикрлашга таянамиз», дея хизмат баёнотидан иқтибос келтирган «Интерфакс».\nТираспол ва Москванинг реакциялари\nДавомли портлашлардан кейин тан олинмаган Днестрбўйи республикаси президенти Вадим Красносельский ҳам хавфсизлик кенгаши йиғилишини чақирган. Йиғилишда террорчиликнинг «қизил» даражаси эълон қилинди ва «зарурат туғилганда одамлар эвакуацияси, жабрланувчиларни қабул қилиш, шошилинч руҳий ёрдам кўрсатиш ва қаровсиз қолган мулкларни қўриқлаш» чоралари кўрилишини маълум қилди.\nДнестрбўйидаги кучишлатар тузилмалар кучайтирилган хизмат ўташ режимига ўтказилди, Тирасполга киришда блокпостлар ўрнатилди. Мактабларнинг бир қисмида таълим онлайн режимга ўтказилди, шунингдек аҳоли кўпчилик бўлиб тўпланиши хавфсизликка таҳдид туғдириши ҳисобга олинган ҳолда 9 май кунги Ғалаба паради бекор қилинди.\nТАСС хабарига кўра, Днестрбўйи хавфсизлик кенгаши икки эмас, учта «террорчилик ҳужуми»ни тасдиқлаган. Красносельскийнинг матбуот хизмати гўёки Тирасполдаги ҳарбий қисм яқинида ҳам ҳужум рўй берганини хабар қилган.\n«Интерфакс»нинг Тирасполдаги аноним манбаси эса душанба куни яна икки портлаш бўлгани - Днестрбўйи «мудофаа вазирлиги авиапарки»даги ҳодисада қурбонлар ва вайронгарчиликлар кузатилмаганини хабар қилган. Унинг версиясига кўра, давлат хавфсизлик вазирлиги биносига ҳужум «Украина ҳудудидан айланма йўллар орқали кириб келган уч нафар номаълум шахс» томонидан содир этилган.\nКремл матбуот котиби Дмитрий Песков РФ президенти маъмурияти Днестрбўйидаги вазият кескинлашувини диққат билан кузатиб бораётганини айтди. Журналистлар ундан Россия президенти Владимир Путин Санду билан боғланиши эҳтимоли бўйича сўрашди.\n«Йўқ, айни вақтда ҳеч қандай контактлар режа қилинмаган, бундай режалар йўқ. Айтишим мумкин бўлгани шуки, биз воқеалар ривожини диққат билан кузатиб бормоқдамиз. У ердан хавотирга солувчи хабарлар келмоқда», деган Песков.\nЎз навбатида, Россия ТИВ раҳбари ўринбосари Андрей Руденко портлашлар учун айбдорлар жавобгарликка тортилишига умид билдирди ва Москва «текширувлар натижасида бунинг ортида ҳам қўшни регионлардаги зўравонликларни келтириб чиқарган кучлар тургани фош бўлишини истамаслиги»ни қўшимча қилди.\nДушанба куни Тирасполдаги портлашларга муносабат билдирган Киев Москвани провокация қилишда айблади. «Кўриниб турибдики, бу ФСБ томонидан ваҳима уйғотиш ва Украинага қарши кайфият шакллантириш мақсадида ўтказилган навбатдаги провокацион тадбир ҳисобланади. Режага кўра, Днестрбўйини ҳарбий ҳаракатларга жалб этиш кўзда тутилган. Ёки маълум сафарбарлик захираси бўлган ҳудуд сифатида ёки Россия қўшинлари Украина ҳудудига ҳужум қилиши мумкин бўлган ҳудуд сифатида», дейилади Украина мудофаа вазирлигининг бош разведка бошқармаси пресс-релизида.\n26 апрел куни Украина разведкаси Днестрбўйи аҳолисига гўёки Украина қуролли кучлари номидан СМС-хабар бораётгани ва унда Украина томонидан мазкур ҳудуддаги ҳарбий объектларга «ракета ва артиллерия зарбалари йўлланиши» тўғрисида огоҳлантириш келтирилгани ҳақида хабар қилди. Украина разведкаси бундай СМС-хабар Россия таъсиридаги ахборот ресурслари томонидан фаол тарқатилганидан келиб чиққан ҳолда, бу Россия махсус хизматларининг Украина ва Молдовага қарши навбатдаги провокацияси деган хулосага келган.\nУкраина президенти офиси маслаҳатчиси Алексей Арестович россияликларнинг Днестрбўйи томондан ҳужум қилиши уларнинг Украинадаги мағлубиятини тезлаштиришга хизмат қилишини айтди.\n«Россия томони давлат ҳокимиятининг энг юқори вакиллари даражасида Молдовани босиб олиш зарурлигини айтмоқда», дея таъкидлади Арестович ва Украина бу таҳдидни тўла англаши, қўшнилар билан доимий алоқада бўлиб тургани ва нима қилиш лозимлигини билишини қайд этди.\n«Россия раҳбариятига шуни айтишим мумкинки, яна бир йўналишнинг қўшилиши бу ерда сизнинг ҳарбий мағлубиятингизни ва халқаро майдонда сиёсий мағлубиятингизни тезлаштиради», дея қўшимча қилди у.\nУкраина президенти Володимир Зеленский ҳам Украина Россия армиясининг Днестрбўйи томондан эҳтимолий ҳужумига тайёр эканини айтиб ўтди.\n«Молдованинг вақтинча оккупация қилинган ҳудуди, тўғрироғи Днестрбўйида кўп йиллардан буён доимий жойлашган Россиянинг у ёки бу қўшинлари ҳақида гапирадиган бўлсам, улар доим жанговар шай ҳолатда туришидан хабардормиз. Улар у ёки бу буйруқни кутиб туришади. Бироқ биз уларнинг куч-қудратидан ҳам хабардормиз. Украина қуролли кучлари уларга қарши курашишга тайёр ва улардан қўрқмайди», дея қайд этди Зеленский АЭХА (МАГАТЭ) бош директори Рафаэл Мариано билан Киевда ўтган брифинг чоғида.\nУкраина президенти Днестрбўйида кузатилган сўнгги воқеалар Россиянинг минтақада вазиятни беқарорлаштиришга қаратилган провокацияси экани яққол аён эканини таъкидлади.\n«Биз бу Россия Федерациясининг қадамларидан бири эканини аниқ тушунамиз. Бу махсус хизматларнинг иши, бу агар Молдова Украинани қўллаб-қувватласа, бошқа қадамлар ҳам бўлишини англатади...», деди у.\nРоссия мудофаа вазирлиги Украина жануби орқали «рус тилли аҳоли камситилаётган» Днестрбўйига чиқиш вазифасини қўйган\nДнестрбўйидаги портлашлар РФ қуролли кучлари Марказий ҳарбий округ қўшинлари қўмондони ўринбосари генерал-майор Рустам Миннекаев Россиянинг Украинадаги ҳарбий амалиёти мақсадларидан бири Днестрбўйига қуруқлик орқали йўл очиш эканини айтганидан уч кун ўтиб содир бўлди. Россиялик генерал «бу ердаги рус тилида сўзлашувчи аҳолига зулм ўтказиш ҳолатлари кузатилаётгани қайд этилгани»ни айтган.\nАммо Россия қўшинлари яқин орада Днестрбўйига етиб бориш учун уриниши бўйича маълумот йўқ. Россиянинг Украина жанубидаги юришлари март ойидаёқ Николаев яқинида тўхтатилганди — ҳаво-десант кучлари бўлинмалари Николаевдан шимолда жойлашган Жанубий Буг дарёсини кечиб ўта олмади Херсон областига чекинишга мажбур бўлди. Апрел ойи бошида бу фронтга Киев атрофидаги жанглардан бўшаган украиналик ҳарбийларнинг бир қисми ташланди, аммо украинларнинг қарши ҳужумлари ҳам ҳозирча самара келтирмади.\nШундан буён апрел ойи бўйи жанубий-ғарбий йўналишда (Николаев, Херсон областлари ва Днепропетровск области жануби) кичик тўқнашувлар давом этмоқда. Россия армияси ҳозирча Днепрнинг ўнг соҳилида, Херсон ва Новая Каховка ҳудудида жойлашган плацдармни ушлаб турибди, аммо ҳозирда Одесса ва Днестрбўйи томонга кенг кўламли ҳужум бошлаш режалаштирилмаган. Ҳозирча бу йўналишга россиялик ҳарбийларнинг қўшимча кучлари ташланмаяпти.\nДнестрбўйидаги Россия ҳарбий бўлинмаси (ДМРдаги кучларнинг оператив гуруҳи) эса ҳозирги уруш ўлчовлари бўйича жуда кичик: тан олинмаган республикада иккита мотоўқчилар батальони ва жами сони икки минг кишига ҳам етмайдиган бошқарув ва таъминот қисмлари жойлашган. Одессанинг ўзидаги Украина бўлинмалари (Николаев атрофидаги жангларга жалб этилмаган, Қора денгиз соҳили ва Днестрбўйи билан чегарани қўриқлаш билан машғул бўлган 28-механизациялашган бригада ва ҳудудий мудофаа қисмлари) Днестрбўйидаги Россия гуруҳидан сон жиҳатдан бир неча баробар устунликка эга.\nДнестрбўйининг ўз армияси (камида 10 минг кишидан иборат) сон жиҳатдан ўзининг асосий потенциал рақиби — Молдова армиясига тенг. Аммо тан олинмаган республика урушга қўшилишга қарор қилса ҳам, бу кучлар Украина билан урушдаги вазиятга таъсир кўрсатиш имкониятига эга эмас.\nЗиддиятнинг қисқача тарихи\nДнестрбўйидаги можаро 1980-йиллар охирида юзага келган. Молдова ССРда националистик ва руминпараст кайфиятлар ўсиши фонида мамлакатнинг бир қисмида маркази Тираспол бўлган Днестрбўйи Молдова республикаси тузилгани эълон қилинади (уни Кишинёв ҳам, Москва ҳам тан олмаган). СССР мавжудлигини йўқотгач, тан олинмаган республика Днестрбўйи Молдова республикаси сифатида яшашда давом этади.\n1992 йилда можаро очиқ қуролли тўқнашувга айланади ва бу низо бир неча ой давом этади. Тўқнашувларда мингдан ортиқ киши ҳалок бўлади. Россия воситачилигида тинчлик сулҳи тузилади, шундан сўнг регионга россиялик тинчликпарвар кучлар киритилади. Ўшандан буён можаро музлатилган, томонларнинг можарони ҳал қилиш учун уринишлари бесамар бўлиб келмоқда. Днестрбўйи Молдова республикаси де-факто мустақилЮ аммо унинг мустақиллигини БМТга аъзо бўлган мамлакатларнинг ҳеч бири тан олмаган.


Муборак саналар олдидан...\nСиз шу ердасиз: Бош саҳифа 2009 йил 3-сон Муборак саналар олдидан...\nАссалому алайкум, муҳтарам тақвимхонлар!\nСиз билан илоҳий раҳмату мағфират ёғиладиган муборак кунлар ва кечалар аввалида турибмиз. Июн ойида Рағойиб кечаси (ражаб ойининг биринчи жума кечаси)ни, июл ойида Меърож кечаси (ражаб ойининг 26-дан 27-га ўтар кечаси)ни, август ойида Бароат кечаси (шаъбон ойининг 14-дан 15-га ўтар кечаси)ни қарши оламиз. Ҳар бири тасбеҳнинг доналари каби тизилиб келувчи мазкур муборак саналар бизни қутлуғ рамазон сари етаклайди, рўзага ҳозирлайди.\nЗеро, рамазон фойдаланиб қолинадиган фурсат, гуноҳлардан, маънавий кирлардан тозаланиб олинадиган имконият мавсумидир. Иншааллоҳ, келгуси сонимизда рамазон ҳақида янада батафсил маълумотларни Сиз азизларга тақдим этишни ният қилиб турибмиз.\nТақвимнинг ушбу сони эса диёримизда ёз ойлари бошланган, бинобарин, тўй мавсуми авж паллага кирган пайтга тўғри келади. Шунинг учун мазкур нашримизда “Динимизда оила” мавзуига оид бир қанча маълумотлар, мақолалар беришни лозим кўрдик. Унда, жумладан, “Маҳр нима дегани?”; “Эр-хотин ҳақлари нимадан иборат?”; “Тўйларимиз бугун инсоф даражасидан исрофга сари тушиб кетмаяптими?” каби саволларга бир қадар жавоб олиш мумкин.\nҚўлингиздаги тақвим китобини саҳифалаш ишини тугатган ҳам эдикки, мухлисларимиздан бири қўнғироқ қилиб, баъзи оилаларда онага яхшилик қилиш уч маротаба таъкидланган ҳадисни айрим ёшлар, ҳатто баъзи оналар ўзларича фаҳмлаб, оилада етакчилик онага хос экан, деган янглиш маъно чиқариб олаётганлари, натижада, оилада келишмовчиликлар юзага келаётганини айтдилар. Ва шу масалага ойдинлик киритувчи бир мақола ёзишимизни илтимос қилдилар. Бу масала мазкур сондаги оила мавзуига алоқадор бўлганлигини инобатга олиб, “Оилада ким етакчи бўлгани маъқул?” номли мўъжаз мақолани ҳам эътиборингизга ҳавола этдик.\nБундан ташқари, ушбу сонда маънавий жиноятлар сирасига кирувчи ёмон гумон ва умуман, гумон ҳақида атрофлича маълумот бермоқдамиз. Бу мавзуни келаси сонда ҳам давом эттириш ниятимиз бор. Яна, одатий рукнларимиз остида берилаётган мақолаларимиз ҳам, иншааллоҳ, Сиз азизларни бефарқ ва бебаҳра қолдирмайди.\nСўзбоши сўнгида тилагимиз шуки, Аллоҳим биз учун Ражаб ва Шаъбон ойларини муборак қилсин ва бизларни Рамазонга етиштирсин. Омин!\n2014 йил 3 сентябрда эълон қилинган 932 марта кўрилган


Ўзбекистон корхоналари инновацион фаолиятга қанчалик эътибор беради? - Review.uz\nБугунги кунда ҳар қандай иқтисодиётнинг ривожланиши янги истеъмол қийматини яратиш, молиявий натижаларни яхшилаш ва самарадорликни ошириш мақсадида инновацияларни тадбиқ этиш, тарқатиш ва истеъмол жараёнларида фаол қўллашга асосланган.\nИнновациялар ҳаёт сифатини ва хавфсизлик даражасини яхшилаш, салбий экологик оқибатларни камайтириш орқали жамият фаровонлигининг ўсишига хизмат қилади. Иқтисодий тадқиқотлар ва ислоҳотлар маркази таҳлилида Ўзбекистон корхоналарида инновацияларни жорий этиш ҳолати таҳлил этилади. Ўзбек корхоналарининг инновацион фаолиятини ўлчаш Ўзбек корхоналарининг инновацион фаолиятини ўлчаш йўлларидан бири улар ўртасида сўров ўтказишдир. Шу мақсадларда, Жаҳон банки томонидан 2019 йил Ўзбекистоннинг барча ҳудудларидаги кичик, ўрта ва... ...


36872 Ўқиш режими + -\nЗоҳирида ҳам, ботинида ҳам Ислом бўлган, Исломдан ўзга паноҳи, суянчи бўлмаган аёл-қизлар аёллик мартабасини ўзларининг меҳр-шафқатлари билан қайтадан юқори чўққига кўтарадилар. Ўша онда ота-оналар қариялар уйидан чиқиб қариялар эъзозланадиган уйларда қўним топишади. Энди идишда қолган сув ҳам бекорга исроф бўлмайди, кўчадаги мушуклар оч-наҳор кезишмайди, қорли кунларда қушлар донсиз қолишмайди. Чунки энди нафасларидан муҳаббат ифори уфуриб тураган, таомни басмала билан бошлайдиган, ҳамд билан тугатадиган, кунда беш маҳал ибодатини канда қилмайдиган Исломнинг қизлари бор.\nБу дунёни тарк этган намунали аёллар, қайтадан бу қизларнинг тимсолида гавдаланадилар. Оишалар оналик вазифаларини сидқидилдан бажаришади. Улар янги асрга мос уйларда азоб чекиб яшаётган инсонларга қарата: «Кўриб қўйинг! Мана сизга саодат асрининг ҳузур-ҳаловатли хонадони!» деб фахрланишади. Намоз, рўза, маҳрамлик, тасаттур, таваккул, тадаббур, сабр ва марҳамат бизнинг қўрғонимиздир. Унинг мемори ҳам, қўриқчиси ҳам – Исломнинг қизи ҳисобланади.\nЭй Ислом қизи! Аччиқ сен билан ширинга айланади, қиш сен билан баҳорга айланади, тўфонлар сен билан тўхтайди, зулмат сен билан тарқайди. Қалбга осмондан таскин ҳам сен орқали тушади. Ўз ҳуснига асир бўлган аёлларга «руҳингизни нафс кишанидан озод қилсангиз, ўзингиз ҳам озод бўласиз», дегин. Уларга «қизнинг руҳи фақат иффатли бўлганидагина гўзаллашади», деб тушунтир!\nБутун инсоният ҳавас қилган Ислом аёлига тегишли кўпгина хусусиятларни турли мисоллар орқали таҳлил этган ушбу китоб Исломнинг қизига ҳаётда нима учун яшашини, қайси оилани қандай қуриш кераклигини тушунтиришга қаратилган.\nОлий ва Азаматли бўлган Аллоҳдан бошқа ҳеч кимда куч-қудрат йўқ. Бу менинг қарашларимдир. Албатта қарашлар хато ҳам бўлиши мумкин, тўғри ҳам бўлиши мумкин.\nҚуръони Карим оиласи олдидаги бурчини адо этмай, фарзандларини тарбиясиз, ахлоқсиз ва жоҳилга айлантириб қўйган оталарга янгича ҳаёт қандай барпо қилинишини, у давоми...\n22:10 / 24 январь 934\n20:00 / 16.06.2020 985\n21:00 / 27.06.2020 2644\n20:00 / 25.06.2020 2484


Президент Сурхондарё ва Қашқадарёга ташриф буюрди (фото) – Газета.uz\nПрезидент Сурхондарё ва Қашқадарёга ташриф буюрди (фото)\nИслом Каримов бунёдкорлик ва ободонлаштириш ишлари билан танишиш мақсадида Сурхондарё ва Қашқадарё вилоятларига ташриф буюрди.\n1 июл 2016, 11:26 Сиёсат\nЎзбекистон Республикаси Президенти Ислом Каримов жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари билан яқиндан танишиш мақсадида 30 июнь куни Сурхондарё ва Қашқадарё вилоятларига ташриф буюрди. Бу ҳақда ЎзА хабар берди.\nИслом Каримов Сурхондарёга сафарини Термиз шаҳрида миллий ва замонавий меъморлик услублари асосида барпо этилган Хотира майдони билан танишишдан бошлади. Мазкур майдон 2 гектарни эгаллаган. Бу ерда Мотамсаро она ҳайкали ўрнатилган. Турли манзарали дарахт ва анвойи гуллар билан бурканган майдонда замонавий архитектура ва меъморлик анъаналарини мужассам этган кенг айвон барпо этилган. Алюминийдан тайёрланган махсус китобларга Иккинчи жаҳон урушида ҳалок бўлган сурхондарёликларнинг исм-фамилияси зарҳал ҳарфлар билан ёзилган.\n«Бундай муқаддас масканларни кўпайтириш, асраб-авайлаш борасида амалга ошираётган ишларимиз аждодларимиз хотирасига чексиз эҳтиромнинг ёрқин ифодасидир, — деди Ислом Каримов. — Бугунги тинч, осойишта ҳаётимиз йўлида жонини қурбон қилган ота-боболаримиз билан ғурурланиш, уларнинг муборак номларини доимо ёдда тутиш барчамизнинг фарзандлик бурчимиздир».\nДавлат раҳбари Термиз туманидаги «Янгиариқ пахтакори» фермер хўжалиги даласида ҳам бўлиб, вилоят фаоллари ва фермерлари билан суҳбатлашди. Президент учрашувда қишлоқ хўжалиги маҳсулотлари парваришида замонавий технологиялардан самарали фойдаланиш, истиқболли навларни экиб, ҳосилдорликни янада ошириш масалаларига алоҳида эътибор қаратди. Дунёда озиқ-овқат маҳсулотлари тақчиллиги кучайиб бораётган бир пайтда мавжуд экин майдонларидан самарали фойдаланиш ва ҳудуднинг экспорт салоҳиятини ошириш бўйича ўз таклифларини билдирди.\nКейин Ислом Каримов Термиз шаҳридаги Ҳаким ат-Термизий мажмуасини зиёрат қилди. Президент Ҳаким ат-Термизий мажмуасини таъмирлаш юзасидан тегишли тавсиялар берди. Бунда воҳанинг ўзига хос анъаналари, замонавий меъморлик усулларидан фойдаланиш кераклигини қайд этди.\nКуннинг иккинчи ярмида Президент Қашқадарё вилоятига ташриф буюрди. Давлат раҳбарининг 2013 йил 25 июлдаги «Қарши шаҳрини келажакда қайта қуриш режаси ва замонавий йўл-транспорт коммуникацияларини ривожлантириш дастури тўғрисида"ги қарори асосида кенг кўламли ишлар амалга оширилмоқда.\nҚарши шаҳрининг ҳудуди 9000 гектардан 17 минг гектарга кенгайтирилди. Янги йўл ва кўприклар, кўп қаватли уй-жойлар, боғ ва хиёбонлар, хизмат кўрсатиш объектлари бунёд этилди. Ўзбекистон, Мустақиллик, Амир Темур, Алишер Навоий, Насаф, Хонобод кўчалари кенгайтирилиб, атрофи ободонлаштирилди.\nПрезидент капитал таъмирланиб, замонавий қиёфа касб этган Қарши темир йўл вокзалига ташриф буюрди. Ўтган йил 22 август куни бу ерга юқори тезликда ҳаракатланувчи Afrosiyob электропоезди илк қатновини амалга оширди. Ислом Каримов вокзал биносини кўздан кечирар экан, уни янада кўркамлаштириш, бино пештоқини Қашқадарё тарихига оид нақшлар билан безатиш, йўловчиларга замонавий қулайлик яратиш бўйича кўрсатмалар берди.\nПрезидент «Насаф» марказий стадионини ҳам бориб кўрди. 16 минг томошабинга мўлжалланган ушбу стадион халқаро талабларга жавоб беради. Бу ерда мамлакат ва халқаро миқёсдаги мусобақалар ўтказилиши мумкин.\nДавлат раҳбари Қаршининг Мустақиллик ва Ўзбекистон кўчалари чорраҳасида бунёд этилган курантни кўздан кечирди.\n«Ҳар бир шаҳарда бошқа жойда учрамайдиган, алоҳида ажралиб турадиган майдонлар бўлиши керак. Бундай курант ва унинг атрофидаги майдон Қарши шаҳрининг ўзига хослигини ифодалайди, — деди Ислом Каримов. — Йўл ва иншоотларни лойиҳалаштириш ва қуришда шаҳарнинг келгуси тараққиётини инобатга олиш зарур».\nПрезидент Мустақиллик кўчаси бўйидаги хиёбонга ташриф буюрди. Шаҳар аҳолиси ва меҳмонларининг дам олиши учун имконият яратиш, майдонда мўътадил иқлимни таъминлаш мақсадида бу ерда улкан фавворалар бунёд этилди. Турли шакл ва катталикдаги фавворалар шаҳарга салқинлик бағишлайди, тунда ранг-баранг чироқлар ёғдусида жилоланади. Қаршида 50 та фаввора қурилиши режалаштирилган, бугунги кунда уларнинг 28 таси ишлаб турибди.\nЎтган вақт давомида бу ерда улкан бунёдкорлик ва ободонлаштириш ишлари амалга оширилди. Амир Темур кўприги замонавий талаблар асосида реконструкция қилинди. Қашқадарё дарёсида 3 та тўғон қурилди. 51 катамаран, 2 туристик катер келтирилди.\nҚирғоқ бўйидаги эски бинолар ўрнида гўзал хиёбон бунёд этилди. Болалар учун замонавий аттракционлар ўрнатилди. 14 коттеж, 4 кафе-бар, болалар майдончалари, 4 сунъий қопламали спорт майдончаси барпо этилди. 24 гектар майдон кўкаламзорлаштирилиб, 4000 дан ортиқ манзарали дарахт ва буталар экилди.\nПрезидент ушбу кўприк ва хиёбон билан танишди. У қурилиш ва ободонлаштириш ишларини изчил давом эттириш, шаҳар қиёфасини янада яхшилаш, аҳолининг дам олиши учун бунданда кўпроқ қулайликлар яратиш бўйича зарур тавсиялар берди.\n«Газета.uz» 8 114


19:00 / 02.11.2017\nСуриядаги фуқаролик уруши бошлангандан буён мамлакатда 634 нафар журналист ҳалок бўлган. Уларнинг аксарияти президент Башар Асад режими тарафдорлари қўлида ҳалок бўлган, дейилади Сурия ҳуқуқни ҳимоя қилиш тармоғи (SNHR) ҳисоботида. Маълумотлар 2 ноябрь - Журналистларга қарши жиноятлар учун жазо берилмасликка қарши кураш кунига бағишлаб тақдим этилди.\nSNHR маълумотларига кўра, Асад режими кучлари 526 нафар маҳаллий ва хорижий журналистнинг ўлимига алоқадор.\n"Сурия режими ОАВ вакилларига нисбатан қасддан жиноятлар уюштирмоқда, уларнинг ҳуқуқларини бузмоқда. Бугунги кунда ҳам Суриядаги кўплаб журналистлар ўлдирилмоқда, қўлга олинмоқда ва турли қийноқларга дучор қилинмоқда. Шунингдек бошқа гуруҳлар, жумладан, ИШИД террорчи ташкилоти ҳам бу каби жиноятларни амалга оширмоқда, бироқ бошқа кўламда", - дейилади манбада.\nҲисоботга кўра, Сурияда Россия ҲКК хатти-ҳаракатлари натижасида ҳалок бўлган журналистлар сони 16 нафарни ташкил қилмоқда. ИШИД - 46, PKK/PYD - 3, "Ҳаят таҳрир аш-шам" гуруҳи 6 журналистнинг ўлимига алоқадор,\nҚуролланган мухолифатнинг режим тарафдорларига қарши жанглари натижасида эса 21 журналист ҳалок бўлган.\nСуриядаги низолар бошланганидан буён 1124 нафар журналист ўғирланган ёки қўлга олинган, дейилади ҳисоботда.\nСуриядаги фуқаролик уруши 2011 йилнинг мартида ҳарбийларнинг норозилик намойишчиларига қарата ўқ узганидан сўнг қуролли тўқнашувга айланган. БМТ маълумотларига кўра, зиддият давомида 400 мингдан зиёд киши ҳалок бўлган, 10 миллиондан ортиғи ўз уйини тарк этишига тўғри келган. 4,8 миллион киши мамлакат ташқарисидан бошпана топган.\nСурия журналистлар ўлим


Оқтовда яшовчи жўмракдан чиққан кўк сувдан шикоят қилди – euroasia.me\nОқтовда яшовчи жўмракдан чиққан кўк сувдан шикоят қилди\nPosted on 11.06.2021, 20:36 by Euro Asia\nОқтов шаҳрида яшовчи крандан оқиб тушаётган мовий сувдан хавотирга тушди. Сув учун масъул бўлган барча компаниялар сувнинг ғайриоддий рангига ҳеч қандай алоқаси йўқлигини айтишди.\nЭркак ғалати сув билан видео лавҳаларни ижтимоий тармоқларда бўлишди.\nТаҳририят журналисти видеони МАЭК-Казатомпром ЛЛП (Мангистау вилоятини электр, иссиқлик, ичимлик, иссиқ, техник сув ва дистиллат билан таъминлайдиган кўп тармоқли корхона) матбуот хизматига юборди. Уларнинг сўзларига кўра, корхонада сув рангига таъсир қиладиган ҳеч қандай бахтсиз ҳодисалар бўлмаган.\n“Биз шаҳарга тоза сув этказиб берамиз. Унинг сифати доимий равишда санитария-епидемиология хизмати ходимлари томонидан текширилиб турилади, улар ўлчовлар олиб боришади”, – дея тушунтирди Нашрнинг матбуот хизмати нашрга.\nСув ташиш билан шуғулланадиган “Каспий зҳйлу, су арнасй” ГКП матбуот хизмати квартираларда сув сифатини текшириш билан шуғулланмаётганликларини айтди. Шунингдек, улар савол билан уйга хизмат кўрсатадиган компанияга мурожаат қилиш кераклигини аниқладилар.\nЧапканов ИЭ хизмат кўрсатиш уйи директори Даут Чапканов ҳам компания сувнинг кўк рангга айланишига олиб келадиган қонунбузарликларга йўл қўймаганлигини айтди.\n“Бу уйдаги қувурлар тоза, чилангарлар текширувдан ўтказилди. Бугун сув ҳам тоза. Уйдаги қувурларга баъзи бир таъмирлаш ишлари олиб борилган бўлса ҳам, бу унинг рангига ҳеч қандай таъсир кўрсатиши мумкин эмас. Шуни тушуниш керакки, биз Биз сув этказиб берувчилар эмасмиз, шунинг учун биз унинг сифати учун жавобгар бўлолмаймиз, бу “МАЭК” ва “КЗҳСА” компанияларининг ваколатига киради. Яқинда коммунал хизмат кўрсатувчи компания ушбу уйда иш олиб борган. Бундан ташқари, кўпинча уйларнинг аҳолиси огоҳлантирмасдан хизмат кўрсатувчи компания, ўз-ўзидан санитария-тесисат ўрнатади.-деди Даут Чапканов.\nНашрнинг таъкидлашича, шунга ўхшаш ҳолатлар нафақат Оқтовда, балки Атирау, Киев, Сйктйвкарда ҳам учраган. Сйктйвкар сантехниклари тозалаш воситаларининг трубага тушиши эҳтимолини таклиф қилдилар, бу эса сув рангининг ўзгаришига олиб келди.\nPosted in Жаҳон, Қозоғистон\nОлти фарзанднинг онаси коронавирусдан илдиз отиб, овозини йўқотди


Ўзбекистонда нега тамакини чеклаш учун 12 ой имтиёзли муддат берилиши очиқланди\nЎзбекистонда тадбиркорлар манфаатларини ҳисобга олган ҳолда тамаки маҳсулотларини чеклашда 12 ой имтиёзли муддат берилади. Бу ҳақда Соғлиқни сақлаш вазирлиги Соғлом турмуш тарзини қўллаб-қувватлаш ва аҳолининг жисмоний фаоллигини ошириш маркази мутахассиси Шуҳрат Шукуров маълумот берди.\n«Бу қонун тадбиркорлик фаолияти билан бевосита боғлиқ бўлгани учун тадбиркор манфаатларини ҳимоя қилган ҳолда 3–6 ойдан кейин қонун кучга киритилиши кўзда тутилган. Аслида, қонун 12 ойдан сўнг кучга кириши айтилганди. 16–17 ноябрь кунлари «Тамакисиз келажак сари» мавзусида ўтказилган семинарда ўқилган маърузалар жараёнида ушбу масалага эътибор қаратилди ва қонунни тезроқ кучга киритиш кераклиги ҳақида таклифлар бўлди.\nБундан ташқари снюсларни ҳам тақиқлаш кўзда тутилган. Ишлаб чиқарувчиларнинг манфаатларини ҳимоя қилган ҳолда муддат 6 ойдан 12 ойга узайтирилган. Бундан ташқари, савдо шохобчаларида тамаки маҳсулотларини очиқча кўрсатиб сотишни тақиқлаш ҳам режалаштирилган», — дейди Шуҳрат Шукуров.\nШунингдек, мутахассис тамакига қарши қонун қабул қилиниши билан давлатнинг қиздирилган тамакидан қўшимча акциз солиғини олиш имконияти ҳақида ҳам гапирди.\n«Тамакига қарши қонун қабул қилиниши билан давлатнинг қиздирилган тамакидан қўшимча акциз солиғини олиш имкониятини чуқурроқ ўрганиш керак. Маълумки, 2020 йилда Президентимизнинг тегишли қарори чиққан. Солиқ кодексида қиздириладиган тамаки маҳсулотига акциз солиғининг ставкалари белгиланган.\nБуни қанчалик кўп ёки қанчалик кам дейишимиз учун биз анализ қилишимиз зарур. Жаҳон соғлиқни сақлаш ташкилоти маълумотларига кўра, бу қўшимча қиймат солиғининг таҳминан 56 фоизини ташкил қилади. Лекин бу камида 70–75 фоизини ташкил қилиши керак. Ҳудди шундай солиштириш учун масалани биз анализ қилишимиз керак», — дейди у.\nАндижонда 9 ёшли қизни 17 марта пичоқ уриб ўлдирган аёл қамалди\nЎзбекистонда «Ноширлик фаолияти тўғрисида»ги қонун қабул қилинди


Алишер Усмоновни энди «Арсенал»га умуман алоқаси йўқ…. | Ўзбекистон ва жахон янгиликлари\nАлишер Усмоновни энди «Арсенал»га умуман алоқаси йўқ….\nСпорт 7 август 16:30 431\nРоссиялик бизнесмен Алишер Усмонов Лондоннинг «Арсенал» клубидаги ўзига тегишли бўлган 30 фоиз акциясини сотди, деб хабар беради Financial Times.\nУсмонов Лондон клубидаги улушини жамоанинг асосий акционери бўлган Стэн Кронкега 550 миллион фунт стерлинг (713 миллион доллар) эвазига сотган. Бу орқали икки миллиардер ўртасидаги кўп йиллик зиддият якунланди.\nАввалроқ миллиардер Усмонов клубнинг бошқарув пакетини Стэн Кронкедан сотиб олишни хоҳлаётгани маълум бўлганди. Аммо Кронке «Арсенал»нинг ўзида бўлган 67 фоиз акциясини сотишдан бош тортган ва томонлар келишувга эриша олмаган.\nҚайд этилишича, Усмонов Кронкенинг улуши учун 1,3 миллиард доллар таклиф этган , аммо рад жавобини олган. Шу боисдан Алишер Усмонов жамоадаги улушини сотиб юборди.\nМаълумот учун россиялик миллиардер илк бор «Арсенал» акцияларини 2007 йилда сотиб олган. 2016 йилга келиб эса клубдаги ўз улушини 30 фоизга етказган.


“Тириклигингда мақтов эшитиш, бироз ўнғайсиз…” « Ўзбекистон Халқ Ҳаракати\n“Тириклигингда мақтов эшитиш, бироз ўнғайсиз…”\n23 March 2017 - 13:13\n“БУ ДУНЁГА ШОИРДАН НЕ ҚОЛАДИ?…”\nҲаёт ва Ўлим… Инсон умрининг икки учи… Туғилмоқ ва Ўлмоқ – қонуниятдир. Ўлим – ҳақ. Яхши инсонларнинг ўлими дунёни бир силкитиб кетиши ҳақиқатдир. Шундоқ ёнгинамизда билинмайгина яшаб, нигоҳлари маҳзунлик ила ерга тикилган-у, аммо, руҳий камолотлари кўкка бўй чўзиб ўсган, маънавият чинорларига айланган одамларни ажал малаги тириклик томорқасидан дафъатан суғуриб, мангуликка олиб кетишини ғафлатдаги қалблар сезмай ҳам қолади…\nУмр –ўлчовли. Бу дунёга ҳеч кимни боғлаб бериб қўймаган. Яхши ҳам ўтади, ёмон ҳам. Шундай экан, бу вафосиз дунёда яхши бўлиб яшаш, яхши ном қолдиришнинг савобига не етсин?\nКамтарин шоир ва етук публицист Маҳмуд Абулфайз ҳам фано гумбазини тарк этиб, руҳи абадиян уфқ ортига йўл олди. Аммо адиб умридан бу дунёга ҳикмат тўла сўз ва нурли хотиралар қолди.\n“Ич қалъангизга суянинг!…”\nБугун зиёси эмас, зуғуми, ҳийласи кучлиларни ҳам ўйлаб ўтирмай донишмандга тенглаштириш “урф”га айланаётгандай… “Шу бўлдими донишмандликнинг қадри, мезони” дея баъзан биргина сўзнинг увол кетаётганига юрагинг ачишади. Лекин камтарин бир ижодкор шаънига нисбатан қўлланган бу сифат ўринлидир. Зеро, этагини дунёнинг лойқа ариқларига кирлатмай яшай олган, зеҳнияти, виждонини темиз тутган инсонлар донишманддир. Жисми авжи ҳаёт ичра-ю, аммо ақлан охиратини ўйлаб қадам ташлаган, маърифий билги ила руҳан абадият кенгликларини сайр этган, қалб кучи ила ҳис қилган инсонлар чинакам донишманддир. Маҳмудхон ака дунёнинг олчоқлигига иймонини олдирмаган ана шу тоифа инсонлар сирасидан эди, наздимда. Шахсиятида юксак инсоний фазилатларни, оқибат ва матонат, теран тарбияни мужассамлаштирган, қилган яхшиликлари, заҳматли меҳнатлари учун ҳеч кимдан ҳеч бир таъма, мукофот кутмайдиган, фақат Ҳақ ризосини тилаб яшаган зиёлиларнинг бири эди.\nКамгап, камтарин, ҳеч бир сўзни бўшдан-бўшга сўзламайдиган, лўнда, аммо эсда қоларли насиҳатлар айтгувчи устозни вилоят газетасидаги қарийб беш йиллик фаолиятим давомида таниганман. У кишини дўстлари, мухлислари, ҳаваскор ижодкорлар, қолаверса, ҳақсизликка учраган фуқаролар бетиним излаб келишарди муҳарририятга. Ташриф буюрганлар юрт, миллат тақдирига бефарқ бўлмаган фидойи журналистнинг ҳикматли ўгитларидан баҳраманд бўлмай қайтишмасди, албатта. Маҳмуд Абулфайзнинг биз ёшларга тез-тез эслатиб турадиган ўгитларидан бири шу эди: ”Бу дунёда ҳамма нарса нурайди. Шу баҳайбат дунёнинг ўзи ҳам нурайди бир куни… Сиз на одамларга, на оламга – сиртқи деворларга асло суянманг. Фақатгина ўзингизнинг ич қалъангизга суянинг! Қалбдаги қалъа – бу иймондир, унга суянганлар икки дунёда-да нурамайдилар! Иймон-эътиқод, илм ва виждон қалъасини доим мустаҳкам тутинг. Бу қалъанинг бир четига бир зиён етканини сезиб қолдингизми, дарров таъмир этинг. Токи, умрингизни довуллар урмасин!”\n1998 йил. ЎзМу журналистика факультетининг сиртқи бўлими битирувчиси эдим. Тасаввуф йўналишида “Диплом иши” ёзиш ниятим борлигини устоз (Бойбўта Дўстқораев)га айтганимда шундай дедилар: “Тасаввуф – катта бир илм. Диплом иши ёзишингиз шарт эмас. Бу илмни ўзингиз учун ўргансангиз фойдали. Аммо сизга бошқа бир мавзуни вазифа қилиб юклашни хаёлимга тугиб қўйгандим.\nМатбуотни ҳар куни синчиклаб кузатиб бораман. Назаримда, шу кунларда ОАВда 90-йилларнинг бошларидаги гумбурлаган овоз – баланд руҳ бироз пасайгандек… Лекин шу манзарада воҳа ижодкорларининг дадил танқидий мақолалар билан чиқаётганлиги диққатимни тортди. Балки пойтахтдаги бироз ҳадиксираш, иккиланишга ўхшаш ҳолат жанубга етиб бормагандир ҳали… Сурхондарёда забардаст публицистлар талайгина. Лекин пойтахтдан олисда яшаётганлиги учун уларнинг заҳматли меҳнатлари кўзга кўринмай қолиб кетаяпти. Хусусан, “Журналист Маҳмуд Абулфайзнинг ижодий лабараторияси” мавзусида диплом иши ёзсангиз, воҳадаги ижодий муҳитни ёритсангиз. Кейинчалик ўзбек матбуоти тарихининг бир бўлаги бўлиб қоладиган бугунги жараён ҳам қоғозга муҳрланса дейман…\nСессия тугаб, Термизга қайтганимда устознинг ушбу эътирофларини жамоага етказдим. Кўпчилиги раҳматлик Отам билан ёнма-ён ишлаган, қалам тебратган устоз журналистлар хурсанд бўлишди, албатта. Аммо гап дипломнинг асос мавзусига келганда Маҳмудхон ака шундай дедилар:\n-Ишларингни эътироф этишаётганини эшитиш бир қадар ёқимли туюлар-ку, аммо… Бу гаплар ҳу-у-в уёққа кетганингдан кейин, ортингдан айтилгани яхшими дейман-да, агар айтиш жоиз деб топилса. Йўқса, шарт эмас. Мақтагулик иш қилмадик ҳали. Қолаверса, тириклигингда мақтов эшитиш, бироз ўнғайсиз, қандайдир ноқулай…\nБир қадар ҳижолатлик, камтарлик билан айтилган бу гаплар жуда самимий оҳангда эди. Ҳозир шу жумлаларни қоғозга тушираяпман-у, кейинчалик катта орзу-умидлар билан пойтахтга кетиб дуч келганларим: баъзи “аҳли қалам” – катта шаҳардаги майдапараст “машҳури-замон”ларнинг шон-шуҳрат талвасасидаги суллоҳона, мутакаббирона қилмишларига гувоҳ бўлиб, тўғриси, “шеърдан кўра иғвоға уста” “талант”ларни кўпроқ сийлайдиган, тақдирлайдиган бунақа “адабий муҳит”дан буткул кўнглим совиб кетганлиги хотиримга келиб, машҳур бўлиш осон, аммо ИНСОН бўлиб қолиш қийинлигига такрор амин бўляпман…\n“ЭРК – халқнинг иродаси, ҳақ-ҳуқуқи эди!”\n… “Диплом”ни қўлга олгач, Тошкентга кетдим. Бу орада пойтахтдаги “ҳадиксираш” муҳити воҳага ҳам етиб борди. Хусусан, журналистика корпусига ҳам “кўз тегди”. Соҳа фидойиларининг бир қанчаси таъқиб остига олингани ҳақида хабарлар ёйила бошлади. Кимдир қамалган, кимгадир катта автовокзалда ҳужум уюштирилган, кимдир калтакланган, яна кимдир қўрқитилган… Шу билан фелъетон, памфлет каби етакчи жанрлар ҳам, публицистик руҳ ҳам, жиддий таҳлиллар-у, суд очерклари ҳам, бора-бора оддий танқидий хабарлар ҳам аста-секин матбуот саҳифаларидан сидирилиб туша бошлаганди…\nШундай кунларнинг бирида хизмат сафари билан Термизга бордим. Ўшанда Маҳмуд Абулфайз куюниб шундай деганлари эсимда:\n– Ғалати воқеалар бўлаяпти… Бир ҳамкасбимизни ҳатто шундоққина ишхонадан “Бирров келиб кетинг!” дея чақириб олиб, ҳибс этишди. Яқинларининг сўзларига кўра, биродаримизга: ”Бир вақтлар “Эрк” партияси раҳбари билан курсдош бўлган экансан. Хўш, ўшанда нималарни режалаштирган эдинглар? Нега сайловда унга овоз бергансан?” – дея сиёсий айблар қўйишга уринишлар бўляпти экан. 37-йилларнинг “ҳиди” келяпти бундай таҳдидлардан… Нима бўлганда ҳам бу қайғулар зиёлиларни жипслаштирмоқда. Овозимиз етган жойгача ҳақсизликка қарши бонг уришга қарор қилдик. Чунки, биримизнинг бошимизга кулфат тушиб, бўҳтон ёғилганда бошқаларимиз жим қараб турсак, муҳаққақки, бу лоқайдлигимиз учун эртага ҳаёт биздан қасосини олмай қўймайди. Бугун Муҳаммад Солиҳнинг курсдошларини-ю сафдошларини “ЭРК”чисан деб ҳибсга олишса, эртага мухлисларини-ю сайловда овоз берган тарафдорларига турли айбларни тақаб суд қилишса, бу кетишда мамлакат аҳолисининг қарийб 90 фоизини “жиноятчи”га чиқаришади-ку? Бу нима деган гап? Наҳотки ҳалиям КГБнинг буюк ёлғонлари ичра яшаётган бўлсак?… Қолаверса, ЭРК – сиёсий майдонга отилган қуруқ бир сўз эмас, халқимизнинг асрлар бўйи интилган орзу-истаги, иродаси, миллий озодлик йўлида жон берган шаҳидларимизнинг армони, бир миллатнинг ҳаққи-ҳуқуқи эди! Энди истиқлолга эришдик дея қувониб турганимизда халқнинг орзу-армонларини ифода этишга ўзларида журъат топган зиёлиларни жазоламоқчимилар? Нега?\n…Қарийб йигирма йил аввал, мамлакатда ошкоралик туфайли кўз очган сўз эркинлиги ҳали бутунлай “ўлдирилмаган” паллаларда кўнгил кўзи очиқ инсонларнинг қалбларидан отилган бу хитоб, бу сўроққа олий ҳакам – Вақтнинг ўзи жавоб бериб бўлди аллақачон. Изоҳга ҳожат йўқ.\n“Бу дунёга шоирдан не қолади? Фақат сўз! Сўзларнинг хайрлиси эса ростликдир!” Шу битиклар муаллифи Маҳмуд Абулфайздан ҳам рост ва самимий сўзлар қолди: ёзолганлари қоғозларда, ёзолмаганлари эса қалбларда – яқинлари, дўстлари ҳамда шогирдларининг кўнгилларида, хотираларида…\nОхират диёрига кўчган барча устозларимизни Аллоҳ раҳмат айласин!


Евроиттифоқ Афғонистондаги дипломатик ваколатхонаси фаолиятини тиклашни режалаштирмоқда\nЕвроиттифоқ вакили Набила Массралининг айтишича, ҳозирда Афғонистонга ЕИ даражасидаги дипломатик қайтиш масаласи муҳокама қилинмоқда.\nЕвроиттифоқ бир ой ичида Афғонистондаги дипломатик ваколатхонаси фаолиятини тиклашни режалаштирмоқда, деб ёзади Financial Times ўз манбаларига таяниб.\nУларнинг сўзларига кўра, Кобулда Европа ташқи алоқалар хизмати офиси очилиши мумкин.\nЕвроиттифоқ Афғонистонда инсон ҳуқуқларини ҳимоя қилиш, гуманитар инқирознинг олдини олишда ёрдам бериш ва мамлакатнинг терроризм экспортёрига айланишининг олдини олиш керак деб ҳисобламоқда. Бундан ташқари, ЕИ Афғонистон ҳукумати қулаганидан сўнг ҳам ўз элчихоналарини ёпмаган ҳамда «Толибон» билан мулоқот ўрнатган Хитой, Россия ва Туркиянинг ҳаракатларига ҳам жавоб қайтармоқчи, деб ҳисоблайди газета.\nFinancial Times манбаларидан бирининг сўзларига кўра, ЕИ ўз дипломатик ваколатхонасини қўриқлаш учун Европадаги хусусий қўриқлаш корхоналари хизматидан фойдаланиш борасида толиблар билан келишишга уринган, аммо толиблар бунга рози бўлмаган.\nЕвроиттифоқ вакили Набила Массралининг айтишича, ҳозирда Афғонистонга ЕИ даражасидаги дипломатик қайтиш масаласи муҳокама қилинмоқда, алоҳида мамлакатларнинг дипломатик алоқаларни тиклаш масаласи эса уларнинг ихтиёрида. Дипломатик миссиянинг қайтиши «Толибон»нинг Афғонистондаги қонуний ҳукумат деб тан олинишини англатмайди, деб таъкидлади у.